text:
ABAZABA BANDITSWE MU GITABO BAZAROKOKA Alexis
"Maze icyo gihe Mikayeli, wa mutware ukomeye ujya ahagarikira abantu bawe azahaguruka, hazaba ari igihe cy’umubabaro utigeze kubaho uhereye igihe amahanga yabereyeho ukageza icyo gihe. Nuko icyo gihe abantu bawe bazaba banditswe mu gitabo, bazarokorwa. Daniyeli 12:1
Aha dusomye ni mu gitabo cy’ Umuhanuzi Danyeli, Danyeli akaba ari umwe mu bana b’ abasore bo mu muryango wa Isirayeli banyazwe ubwo Nebukadinezari Umwami w’ I Babuloni yateraga I Yerusalemu nkuko bigaragara mu gice cya 1.
Danyeli yari afite Umwuka mwiza no kwitegereza, yashoboraga gusobanura inzozi,, no guhishura ibihishwe no guhangura ibyananiranye( Dan. 5:12 )
Umuhanuzi Danyeli mu byo yahanuye harimo n’ umubabaro utigeze kubaho n’ abazarokoka uwo mubabaro.
Uyu mubabaro uzaba utarigeze kubaho, ni ukuvuga ko ari umubabaro ukabije.
Icyo gihe kandi benshi bazaba barasinziriye( Barapfuye ) mu gitaka bazakanguka.
* Bamwe bazakangukira ubugingo buhoraho
* Abandi bakangukire gukorwa n’ isoni no gusuzugurwa ( Soma umurongo wa 2 )
Wakwibaza uti ko handitswe benshi Atari Bose?
Uyu ni umuzuko wa mbere aho abera bazimana na Kristo imyaka 1000. Nyuma hazaba undi muzuko( Ibyah20:4,5
Reka twibuke igihe Yesu yatumaga intumwa 70 bakagaruka bishima bati: Databuja abadayimoni nabo baratwumvira mu Izina ryawe.
Yesu Ati: Ntimwishimire yuko abadayimoni babumvira ahubwo mwishimireko amazina yanyu yanditswe mu Ijuru. ( Luka 10:20 )
Buriya ibintu bidushimisha, sibyo byari bikwiye kudushimisha.
Kuba wabwirije neza, sibyo bikwiye kugushimisha, kuba wasengeye umurwayi agakira, guhagarika imvura cg ibindi bitangaza, sibyo bishimishije cyane, ahubwo ko amazina yacu yanditswe mu gitabo cy’ Ubugingo
Korali Hoziyana bati:
Kumenya kubwiriza ntacyo byamarira,kuririmba neza nabyo nta kamaro. Bavuga n’ ibindi byinshi muri iyo ndirimbo nko kumenywa n’ abashumba, abakristo ko byose nta kamaro bati icyambere, ni ukumenywa na Yesu maze akanyandika.
Mbese wowe Yesu yarakwanditse?
IBYAHIAHUWE 20:15
Kandi umuntu wese utabonetse ko yanditswe muri cya gitabo cy’ ubugingo ajugunywa muri iyo nyanja yaka Umuriro
Abantu bazarokoka ni abanditswe muri icyo gitabo gusa.
Kwifurije kwandikwa mu gitabo cy’ ubugingo.
Imana Ibahe Umugisha
Yari mwene so
TWAGIRAYEZU Alexis


c: text/html

text:
Kunyara ni Ukuririmba
Umuryango umwe wari ufite umwana noneho bamubwira ko kunyara ari ukuririmba
Umunsi umwe umwana ajya muri biruhuko mu cyaro, bagiye kuryama umwana bamuraza hagati ya Sekuru na Nyirakuru noneho bigeze nijoro
umwana abwira nyirakuru ko ashaka kuririmba nyirakuru aramubwira ati "nta wuririmba nijoro uzaririmba ejo !"
Noneho umwana ariyumanganya biranga ararira noneho nyirakuru aramubwira ngo naririmbe ariko aririmbire buhoro mu matwi ya sogokuru !
Sibwo wa umwana anyaye sekuru mu gutwi ! Sekuru yakangukiye hejuru inkari zimwishe n’urushyi ngo pii !!!
Related Posts by Categories

robotstxt: allowed

filter: keep


text:
The Ben yageze i Kigali aje gutaramira Abanyarwanda (Video&Photo)
The Ben, umuririmbyi wo mu Rwanda uba muri Leta Zunze Ubumwe za Amerika yageze i Kigali aho aje mu gitaramo cya "East African Party".
The Ben, ubundi witwa Mugisha Benjamin, yageze ku kibuga cy’indege cya Kanombe ku i saa 11h30, ku wa gatandatu tariki ya 24 Ukuboza 2016.
Aje gutaramira Abanyarwanda, mu gitaramo cyitwa "East African Party", gitetanyijwe kuba tariki ya 01 Mutarama 2017.
Ubwo yari akigera ku kibuga cy’indege cya Kanombe yakiriwe n’abantu batandukanye barimo nyirakuru wamwakiranye urugwiro amuhobera, ibyishimo birabataha bombi bararira.
Hari n’abandi bari baje kumwakira bambaye imipira yanditse izina rye n’andi magambo amwifuriza ikaze. Banamuhaye indabo z’amaroza bigaragaza uburyo bamwishimiye.
The Ben yabwiye abari bari aho ko yishimye cyane kubera uburyo bamwakiriye. Gusa ariko yizeza abakunzi be ko mu gitaramo cya "East African Party" nawe yiteguye kubashimisha.
The Ben yakandagiye ku butaka bw’u Rwanda, nyuma y’imyaka itandatu yari amaze aba mu Amerika. Yavuye mu Rwanda mu mwaka wa 2010.
Icyo gihe yari mu bahanzi bari bakunzwe mu Rwanda. Kuri ubu kandi nabwo aracyafite abakunzi benshi mu Rwanda nubwo atahaba.
Ubwo yari ari muri Amerika yakomeje gushaka uburyo yagaruka mu Rwanda ariko bikamwangira ngo kubera inzitizi z’amasomo yari afite yagombaga kurangiza.
Andi mafoto
Akigera ku kibuga cy’indege
Amaze kuva ku kibuga cy’indege
Amafoto: Batamuriza Natasha na Richard Kwizera
Video: Sesonga Junior
Ibitekerezo ( 9 )
Urakaza Turagukundaga,none Se Frère Wawe Aroza Ryari?Welcome!!!!!!
urakaza neza mu Rwakubyaye the Ben we, ni byiza kwibuka ivuko, uzatubwirire na Meddy ko tumukeneye mu rwagasabo
nukuringe ndishimye kubona the ben gusa imana inge imuha umugisha mubyo akora byose nukuri
urakaza neza murwakubyaye theben
Urakaza neza murwakubyaye musore, tukwifurije gukora ibyiza gusa, tukuri inyuma
yabyaye ryari konduzi akujije
waw good theben kaze neza murwakubyaye mama wagiye tugukunze ariko nubundi turacyagukunda welcome
Wawouuuuuuuuuuuuuu!!!!!!!!!! kaze neza The Ben twari tugukumbuye sana dore ko hashize igihe kinini abanyarwanda twese tuti urisanga murwatubyaye
ariko yibukwe nokubazwa impanvu yagiye akanga guhita agaruka


text:
Imana yankijije ubuhunzi impa kongera kwiga nyuma y’ imyaka 10
Mbanje gushimira Imana impaye uyu mwanya kandi ndayinginga ngo umwuka wera anshoboze kuvuga ibikwiriye mu izina rya Yesu, Amen.
Ijambo rijyanye n’ubuhamya bwanjye:
1 Tes 5.24 "Ibahamagara ni iyo kwizerwa, no kubikora izabikora."
Reka mbanze mbibwire:
Nitwa Consolée NIYIGABA, nkaba ndi mwene Simon KABERUKA na Marthe MUKANGWENE, navutse mu 1976 mu gihugu cy’u Rwanda, mu karere ka Nyamasheke, umurenge wa Kanjongo, akagari ka Kibogora.
Nize amashuri abanza 1982-1990, twigaga imyaka 8, naho amashuri yisumbuye GSFAK kuva 1990-1994, 2003-2005, hanyuma kaminuza nyiga mu cyahoze kitwa KHI (Ubu ni UR-CMHS) 2009-2011. Nabaye umuforomokazi ku bitaro by’i Kibogora imyaka 3, ubu mpari ndi umu anesthesiste maze imyaka 4.
Ndubatse mfite umugabo n’abana 5, umuhungu 1 n’abakobwa 4. Nk’uko nabibabwiye navukiye muri uriya muryango, kandi bari abakristo bombi bo muri Methodiste, bombi bari abaforomo, murumva ko imibereho ntacyo yari itwaye.
Badutozaga gusenga, kujya muri Ecole de Dimanche, ubwo rero njye numvaga ko ibyo bihagije ngo nzajye mu ijuru, ariko buri gihe nkarota impanda yavuze ngasigara, mbanza gutekereza ko aruko ntari umu Pentecote.
Ariko kuko nari nturanye nabo kandi mbakunda cyane nkajya mbegera, bakanyigisha gusenga. Igihe kimwe negereye ababyeyi banjye baganira numva bavuga ukuntu abakobwa iyo bashyingiwe ari isugi bahesha Imana icyubahiro kandi ababyeyi bagahabwa agashimo (niko umuco warumeze icyo gihe). Icyo cyifuzo nacyo nahise ngishyira ku bindi, hamwe no gutsinda ikizami cya Leta.
Ndangije umwaka wa munani natsinze ikizamini, icyo gihe ntibyari byoroshye gutsinda ariko nakomeje kurota za nzozi nkajya mbaza Imana impamvu, kuko nabonaga nta byaha biremereye.
Nagiye kwiga i Kirinda (Mu ishuri ry’ubuforomo), amezi abiri, mbona transfer ngaruka iwacu (EAM) Ecole des assistant medicaux niko ryitwaga, nasanze hari abahungu 180, abakobwa turi 20.
Aho rero twari udukumi tumeze neza, naranzwe n’ubwibone bwo mu rwego rwo hejuru, iyo umuntu yabaga afite icyo twitaga pistolet (ama tailles) ubundi agasokoza le coque yumvaga isi ari iye, uko niko nari meze.
Nagiraga urwango kubi, nagiraga ishyari cyane, gusa nubwo byari bimeze gutyo, nari umuririmbyi, ngakunda no gusoma Bible ndi ahantu bose bandeba, ubundi si ukunyogeza ngo dore umuntu w’Imana! Ibyo bikanshimisha cyane, ariko za nzozi zanga gushira.
Muri icyo kigo haje kuza kwiga umukobwa uvuye i Kigali w’umurokore witwaga MUKARUSANGA Florence. N’ubwa mbere twari twumvise iryo jambo, ahageze naramwanze ku buryo ntari no kumusuhuza, kuko nabonaga atwaye icyubahiro cyanjye, niwe batangiye kujya bavugaho, njye sinashoboraga no kumusuhuza, ariko yaje kujya anyikundishaho birangira angejeje kuri Yesu mu 1992 Imana imumpere umugisha.
Kuko nari narabatijwe ku gahanga nahise mbatizwa mu mazi menshi, mu minsi mike mbatizwa mu Mwuka wera nari nkiri muri Methodiste, Imana ihita imbuza gusuka imisatsi, naho ya matailles yagiye ashira buhoro buhoro sinamenye aho yarengeye, ubundi impa amasezerano harimo iri ngo NZAKWAMBIKA AGASHEMA (agatimba); iri sezerano ryambijije icyuya! (Ndaza kubigarukaho hasi).
Hari isomo Imana yanyigishije nkiri aho muri EAM, ubundi nari umuhanga, ariko nza kwibwira igihe kimwe ndi mu bizamini ngo uwaba mpagaritse amasengesho no kujya muri korali; ubwo nabaga uwa 3, noneho naba uwa 1. Narabikoze, igihembwe kirangiye nsanga nabaye uwa 12 n’amanota make cyane, Imana itwigishe.
Hanyuma genocide yabaye niga mu mwaka wa 4, twebwe twatangiriraga section mu mwaka wa 1, noneho iri kurangira wabonaga ko umutekano ari muke aho twari dutuye bitewe n’uko abantu bicaga abandi bicanyi. Mbona ko abantu bariho bahunga, nabajije Imana, impa amagambo abiri Itangiriro 28.15 "Dore ndi kumwe nawe, nzakurindira aho uzajya hose kandi nzakugarura muri iki gihugu... No muri Yesaya 48.10 "Dore ndagutunganije ariko si nk’ifeza nkugeragereje mu ruganda rwo kubabazwa."
Twabiganiriye no mu rugo, tuba turagiye duhungira muri RDC (Icyahoze ari Zaïre), ariko ngambirira nka Daniyeli kutaziyandurisha ibyo muri icyo gihugu twari duhungiyemo. Imana yahise iduha aho kuba ku itorero ryaho (ku rusengero).
Tuba mu nzu y’igorofa (etage), mbona ni byiza, nkumva nko mu kwezi gutaha tuzataha.
Irindi somo Imana yahise inyigisha: habayeho gushaka abakozi bajya gukora igiforomo, barangije A2 naho baba barataye ibyangombwa, abantu benshi barabeshye ko barangije, n’abo twiganye bose babona akazi bahembwa ama dollars menshi, bavuga ko njye nta bwenge ngira, ariko n’ukubera umuhigo nari narahize wo kutaziyanduza. Njye nisabiye stage kugira ngo ntazibagirwa ibyo nize, hanyuma igabanywa ry’bakozi rigeze jyewe Manager arampamagara yari umuzungukazi arambwira ngo yakunze uko nkora arashaka ko mba umukozi w’ibyo bitaro, abwira uwari ushinzwe abakozi ngo kugira ngo bidatera umwuka mubi azajye anzanira umushahara (salaire) wanjye, ndeke kujya njya gutonda umurongo hamwe n’abandi! Imana iteye ubwoba!
Twagiye gusenga muri groupe imwe ntoya, Imana iratubwira ngo bamwe muri mwe ngiye kubatuma kuvuga ubutumwa i Burega.
Numvaga ko njye ndi muto muri bo, ko bitandeba, gusa abo barega ni abantu bagira ikigirwamana baramya, bubaha cyane, ndetse n’abasenga Imana bamwe ndetse benshi baragitinyaga, ni ahantu bakunda abagore mu rwego rwo hejuru ku buryo umugore ateretera umugabo we.
Sinavuze ko twaje kujya mu nkambi,kuko papa yari abonyeyo akazi, aho hantu ubuzima bwari Ukurya, kuryama, gushyingirwa ntawundi mushinga, aho rero nanjye nabazwaga cyane ibyo gushinga urugo, hari benshi bansabaga urukundo bifuza ko twabana ariko numvaga bitandimo, bituma mfatwa nk’umukobwa ubenga cyane, ariko hari n’aho nabazaga Imana mbona uwo musore yubaha Imana, Imana ikampakanira. Kandi koko hari babiri Imana yambujije: ubu bose ntibakiriho, umwe yakijijwe ariko yararwaye SIDA atabizi.
Reka nihute cyane, ibintu byaje kuba bibi mu makambi tuvamo, naje kwisanga ngeze muri ya zone y’Abarega, mpita nibuka ibyo Imana yavuze, ntangira kuvuga ubutumwa pe. Mu minsi mike kubera ibintu by’intambara bihora muri RD Congo, naje gutakara mu ishyamba ndi kumwe na gasaza kanjye gato, gusa aho nahasanze abandi banyarwanda nk’icumi, aho rero insoresore zarahadusanze ziti turashaka abagore ariko cyane cyane uyu (ariwe njyewe) bamwe barabyemeye mba arinjye njyenyine nsigara, nasenze isengesho rivuga ngo: “Yesu we, mbabarira untabare kandi nutantabara, aba bantu bakansambanya, ntabwo nzajya kubyihana, ubwo ni wowe uzajya kubivuga.” Bafashe inkoni barankubita bya bindi by’intangarugero, barambiwe kunkubita, baranshoreye ngo njye gupfa kandi aho bari banjyanye nari mpazi koko kwari ugupfa, ariko nahise nuzura Umwuka wera ndanezerwa ntekereza ukuntu abamalayika baza kunsanganira numva nkunze gupfa pe, baranshoreye ngenda ndirimba, mu kanya ndebye inyuma mbona bari kwiruka basubira inyuma, Yesu aba arantabaye yo gahora ku ngoma!
Ubwo rero natangiye kuzerera mu ishyamba, nza kugera aho abantu baba nyuma y’iminsi ibiri, nta gakweto, nambaye ikanzu n’ijipo, twaryaga ubunyobwa kuko ababyeyi buri gihe badushyiriraga ubunyobwa mu mifuka, tugahekenya n’imyumati (aho hantu biremewe ko ushonje wakura umwumbati mu murima ukawurya).
Dore ngo ndagera ku ga centre abagabo ngo bitomboreye umugore, gusa shenge bagira umutima mwiza kandi beza imyaka mu murima cyane, ubwo rero abagore bose b’aho buri umwe ati urararana n umugabo wanjye, ndumirwa pe, bakancumbikira iminsi 2, nakwanga bakansezerera.
Biranyobera, ariko nkomeza kwegera Imana mu mubabaro uryana nk’igisebe, mbibutse ko nari kumwe gusa na gasaza kanjye gato, cyakora naje kugera ku ga centre kamwe nsanga umugore ari kunda ndamubyaza barishima, mbabwira ko ndi umubikira wa aba protestant barancumbikira.
Naho naje kuhaburira umutekano nza kwinginga umugore umwe ngo anjyane ahandi hantu, duhaguruka 6h00’ bigeze 12h00’, ati reka ngushyire uhakugeza neza, anshyira umugabo we wacukuraga zahabu, twaragenze mu ishyamba rinini cyane nta bantu tunahura, hanyuma ati mpemba (avec precision ko ashaka ko dusambana) nari naniwe cyane mpita mvuga nti Yesu we! Nshatse kwiruka anyuzamo umutego nitura hasi. Twahise twumva abantu baganira baza badusanga, kandi ubwo hari nka saa kumi n’ebyiri z’umugoroba (18h00’), yahise yiruka n’umwenda yari amaze kwambura yarawutaye, nategereje babantu ndababura sinongera no kubumva, ndumirwa "Uzi kurinda Yesu we!”
Reka nsimbuke ni byinshi ndi kubura ibyo mvuga n’ibyo ndeka, reka mbabwire uko nubatse urugo:
Zaburi 105.19 “Kugeza aho ijambo ry’Uwiteka ryasohoreye, Isezerano rye ryaramugeragezaga.”
Ubwo namaze umwaka ntarongera kubona undi muntu wo mu muryango wanjye, ubwo muri gutekereza uko ubuzima bwari bumeze! Gusa twaje kuzabonana na mama hari umupasteur utujyanye, nsanga we aba ahantu hari iterambere byibura kuko hari hari ibitaro, amashuri, aba missionaries, riko nahageze nararembye, mfite amaraso make (Hg ya 5g/dl) abakora kwa muganga murabyumva ko narinkeneye transfusion (kongererwa amaraso), ariko Uwiteka yanshyizeho igikundiro aho hantu, abantu benshi baho, barankunda cyane banyitaho baramvura ndakira nari nararwariyemo na Malariya, Imana irandinda ntiyanyica.
Ubwo rero aho niho nakomereje ubutumwa, mpimba indirimbo muri swahili, ngasaba umwanya mu materaniro nkaririrmba, nkabona abantu bafashijwe, aho niho nakiriwe muri Pentecote y’aho, hanyuma rero kuko bari bamaze kunyondora akabiri karagarutse, abashaka ko turushinga baba baratangiye, aho hantu rero ntabwo bashyingirwaga mu rusengero, barakwaga bagahita bajya mu rwabo, ngo abagerageje, babasengeraga mu rugo, ariko muribuka (hejuru ntangira ubu buhamya) nababwiye ko Imana yambwiye ko nzambara agashema (agatimba), abanyarwandakazi benshi bari baraho bafashe umwanzuro wo gushaka, mbona abo mu kigero cyanjye ninjye usigaye, nagize ubwoba pe, bari barampimbye "apana" bivuga ngo "oya", (muyandi magambo byasobanuraga) umukobwa ubenga cyane, ngo nzumirwa, bavuga amagambo menshi ngo nshobora kuba ntari muzima, bituma ngira ubwoba pe.
Ndavuga ngo reka mbaze Imana. Ariko bankundaga se ndi uwuhe ko nagendeshaga ibirenge, namesaga nijoro, twabeshwagaho n’uko najyaga guhingira abarega bakampemba 80frw ku munsi, ariko disi ubu mbabwire, nkunda abakozi bo mu rugo no mu murima cyane, kuko iyo nabaga ndi guhinga nkumva bari koza amasahani nahitaga nsaba Imana ngo imbabarire ntibanyime, nkabona barampamagaye ngo nze dusangire, nkishima nkabyina.
Ubwo udufaranga twaje kugwira ncuruza amavuta, mpita ngura kambambiri zacu twese mu rugo, wari umunsi mukuru, ngiye kugura igitenge kirimo bitatu baribeshya bampa imirimo 9, ijwi rimwe rikambwira ngo ni umugisha wawe, irindi ngo uribye, hashize iminsi 2 ndagiterura ngisubizayo, bavuza induru barumirwa nti ntabwo ari jye n’ukubera "Yesu", njye sinari kukigarura.
Nkurikije ubwo buzima navuze n’ubundi ntavuze nanyuzemo numvaga buriya Yesu azampa umugabo w’umurokore ariko w’umukire, ufite imodoka, ibipangu, n’ibindi nk’ibyo (nashakaga ijuru mu isi) kandi rwose ntabwo nashakaga umunyarwanda kuko numvaga ari abakene, nireberaga aba bacuruzi b’abenegihugu ariko tugapfa ko badakijijwe, ariko nkumva nizeye ko nzabona ukijijwe muri bo cyangwa ngo nkamubwiriza kugeza akijijwe.
Gusa naje kwakira ubutumwa bw’abantu banyuranye bambwira ko babonye nashyingiwe, nkabacecekesha kuko natinyaga ko bambwira umunyarwanda uri mu buhungiro kandi ari abakene, naje kujya mu masengesho haje umushyitsi, ninjye munyarwanda wari urimo njyenyine hanyuma uwo mushyitsi aransigarana, ati ufite icyifuzo cyo gushaka, nti “Yego, ariko atari ubu.” Ati iby’igihe simbizi ariko Imana imbwiye ko uzashaka umunyarwanda, ndetse avuka hafi ya RD Congo ariko ni umunyarwanda muzatura mu gihugu cyanyu, muzajya muza Congo mutembereye gusa, natashye narembye, ariko nti ubwo ari Imana ibivuze ni byiza.
Reka mbabwire ukuntu umugabo wanjye yateretewe n ’Imana:
Ubwo yaje kudusanga ku itorero twasengeragaho, cyakora ari umurokore pe, ariko yari umukene, bahita banamugira umudiyakoni, ariko akagira imico myiza pe, twibera aho nk’igihe cy’umwaka, agukunda kuza kudusura mu rugo akadusengera cyane, nkabona umubyeyi wanjye (mama) aramwishimiye bidasanzwe kurusha abantu bose bandambagije (kandi nari narasabye Imana ko izamfasha nkabona umugabo ababyeyi bishimira) umunsi 1; numva mama arivugishije ngo "ari njye ufata umwanzuro uyu musore namushyingira umukobwa wanjye" twahise dushwana na mama kuko rwose ntabwo numvaga mukunze urukundo rwo kubana nawe, ahubwo byahise bituma numva nurwo nari mufitiye rushira! Twahura nkumva simwishimiye, ariko nikomereza gusenga.
Imana yaje kuzansura mu nzozi inshuro 2 sinazirondora ariko zanyerekaga ko ariwe tuzabana, mbwira Imana nti ko ntamukunda na gato, niba ari wowe ubishaka koko unshyiremo urukundo rwo kumukunda kuko ari wowe uzi ibyiza bidukwiriye, kandi ubwo umusore yari ataransab urukundo!
Urukundo rwaje nk’umuriro, noneho yansuhuza nkumva ntamurekura, nyuma yaje kumpamagara ati: "ndagukunda kandi nifuza ko tuzabana!" Munyumvire n’ukuri uko abarokore batereta nta cheri, nta shushu, ariko yatinze kurangiza kuvuga ngo musubize nti: “Yego, ariko ureke tuzashyingirirwe mu Rwanda, intama y ’Imana ati nta kibazo.”
Kuko navugaga ko ibihe ari bibi, n’izindi mpamvu nyinshi, hashize iminsi 2, nari ndyamye, numva ijwi rirampagara mu nzozi ngo “Yewe conso! Uhora yitegereza umuyaga ntabiba!" Iri jambo riri mu gitabo cy’Umubwiriza 11.4. Narabyutse n’igihunga cyinshi, nshaka umpamagaye ndamubura, bwakeye njya gushaka umusore mubwira ko nemeye araseka aratembagara. Haleluya!
Mu nzozi Uwiteka yarambwiye ngo nkore liste y’ibyo nkeneye, ndayikora mbwira Imana ngo nonese ko wansezeranije kwambara agashema (agatimba), hano turi ntabwo bajya bashyingirwa ntadushema (udutimba) nti ariko ubwo ariko ubyemeye nzambara igitenge, icyifuzo twakijyanye ku bayobozi b’itorero twasengeragamo, maze dusanga Regional yabasuye we yari azi ibyo mu mugi byabaye umunezero ati bana bacu tuzabashyigikira kandi mbemereye ko nzagaruka kubashyingira ,mu by’ukuri yavaga kure cyane ariko yemeye ko azigora akagaruka.
Twarabinogeje n’imiryango, mu by’ukuri wari umuryango twiremeye, usibye mama na dusaza twanjye 2 duto ntawundi nari mfite ariko abana b’Imana ni beza, noneho we (fiancé wanjye) habe n’umwe wo mu muryango we, ubwo baraturanze bihinduka nk’ubukwe, bati Imana ishimwe tugiye kubona uko abantu bashyingirwa. Dimanche (icyumweru) ikurikira sinagiye gusenga nagiye kurangura amavuta ahantu kure ariko noneho nari boss nambaye kambambiri, ubwo ku rusengero bashyiraho ituro ryo gushyigikira ubukwe! Mana we, ibintu byose nari nashyize kuri ya liste nasanze babigejeje mu rugo ntangarira Imana cyane!
Hanyuma njya gutumira umu Pasteur umwe wo mu rindi dini wakoranaga n’aba missionaries, ati ese nibwo bukwe buri gutangazwa numvise, ati uziko mfite hano agashema (agatimba) n’ibindi bijyanye nako aba missionaires bazanye bagira ngo bigishe abantu gushyingirwa mu itorero ariko tukabura uwabisaba! Nimumfashe tuyihe icyubahiro Imana, iratangaje!
Ubwo rero nahise numva mpinze umushyitsi, nsesa urumeza, ayoberwa ibibaye ariko mubwira uburyo Imana yabimbwiye. Arishima arantwerera byiza cyane, abantu baradutwerereye, amafranga, ibiryo, ndumirwa.
Dore umunsi w ubukwe rero:
Aba Pasteurs hafi ya bose bo mu ntara, abakozi b’ibitaro, abanyarwanda bari hafi na kure bose baraje (kuko Yesu yari yatubwiye ati ubu bukwe nabuteguye kera mutaravuka nzabwikorera)
Nambaye agashema (agatimba) nk’abandi bageni bose, n’abangaragiye bose bambaye ibikwiriye, twinjiye mu rusengero itorero ryose ryagezemo, mbakubise amaso mpita nuzura Umwuka wera, nibuka ko ndi umugeni ndiyumanganya, usibye abo navuze hejuru hari harimo n’abasirikari n’abandi bayobozi bo mu nzego za Leta.
Hanyuma nk’uko nababwiye Regional niwe waje kudushyingira ati ibi ntitwabyihererana turinginga uyu mukwe n’umugeni, ko batwemerera tukajya gutambagira mu mugi kuri centre, ngo byibura abandi bakobwa bacu bagire ishyari ryiza
Tukiri mu rusengero, habayeho ituro ryo gushyigikira urugo rushya, baratuye! Cyane cyane ibikoresho kandi batura babyina, umurongo uba muremure, abanyesoko bava mu isoko bazanye kubyo bacuruza: amabase, indobo, imyenda,.... baraturaaaaa "kubera Imana".
Tubanza reception (kwiyakira) cyakora nta fanta zabagayo twakoresheje twa tuntu bita supadipe (agafu kaba mu dushashi) dushyira mu mabido, ibyo kurya byo byari byose usibye ifiriti kuko nta mavuta y’ubuto abayo.
Turangije rero twagiye mu mutambagiro "Nzajya mwirahira nzajya mwirahira, Yesu we, nzajya mwirahira.”
Wari kugira ngo ni President wa republic uri gutambagira, hari abantu batumenyeho umuceri nk’agafuka ka 10kg, batwereka ko batwishimiye. Igihe nari nsamye inda y’umwana wa mbere za ntambara zarakomeje, duhungira ahandi hantu kure cyane, hataba ibitaro, igihe cyo kubyara kigera turi aho, reba nyine inda ya mbere nta kujya ku gipimo niba umwana atambamye cyangwa yicaye simbizi, ariko twinginze Imana ngo itube hafi, nagiye kubona mbona umubyazakazi wakoraga mu bitaro by’aho nashyingiriwe ageze aho ngo aje kwaka laissez-passer (urwandiko rw’inzira), barayimwima arara aho, bukeye inda iramfata bahita bajya kumubaza niba yadufasha ati rwose n’ibikoresho byose ndabifite tubitogotesha ku ziko arambyaza, bukeye baramuhamagara ngo naze afate laissez –passer, Yesu arantangaza!
Twaje kwimukira ahandi hantu, ku itorero ariko ubwo Imana yari imaze kutubwira ko igihe cyo gutaha mu Rwanda kigereje.
Aho handi naho hari ku itorero, Imana iti nimube mugumye aha, mukore umurimo wanjye, mukore n’iyanyu, tuti sawa buriya tuzamara ukwezi kumwe, ariko twahamaze imyaka 3.
Igihe cyarageze, ndibwira mu mutima nti kandi wabona tubaye nk’Abisirayeri, abana bacu akaba aribo bazataha mu Rwanda, ndahinga, ntabwo bakoresha isuka, tureza sinongeye kujya gukorera abandi mu mirima kuva nashyingirwa, niyemeje kwibera gature ndavuga ngo muze twiyakire aho gukomeza gutekereza gutaha,
Ariko Imana kudutumaho ngo iraje kudutora, twatashye dutahanye n’abakozi b’Imana bari baje kuvuga ubutumwa bavuye i Bukavu, twagenze n’amaguru hafi icyumweru cyose kugira ngo tugere i Bukavu, baratwakira baduherekeza kuri UNHCR, mu by’ukuri murumva ko twamazeyo imyaka 10.
Ubwo tugeze mu gihugu, papa yari yaritabye Imana, hanyuma nasanze abo twiganye barageze iyo bigwa mpita numva intege ziracitse ariko nkiri iyo Imana yambwiraga ko nziga, mbonye ndi inyuma cyane niYemeza kuzibera umuhinzi.
Hari mu kwezi kwa karindwi 2003, mu kwa 9 amashuri agiye gutangira abantu bati uba usabye ishuri aho wigaga ariko umuyobozi uhari nta muntu w’ino ajya yakira, twiyambaje n’umuzungukazi wari inshuti yo mu rugo ati kereka mbasabiye iyindi section (ishami) kuko hariya ho Directeur ntashobotse, haje kuza umu Pasteur arambwira ngo hogi nguherekeze tujye gusaba uriya mugabo ishuri ,twagezeyo baranyinjiza jyenyine Pasteur asigara hanze namaranye na Directeur nk’isaha anganiriza, angirira impuhwe, byarangiye ampaye ishuri ariko abantu babyemeye ari uko ntangiye kwiga.
Nize imyaka 2, mba ndarangije, nabyaye umwana wa kabiri ndi mu bizamini, ariko mu gihe twari dutegereje resultants, habayeho Appel d’offre, ku bitaro by’i Kibogora, maze Imana impa gutsinda ikizamini cy’akazi mbona akazi mu buryo bw’igitangaza!
Ubutaha tuzabagezaho igihe cya 2
"ISHIMWE RY’UKUNTU IMANA YAMPAYE AKAZI" Ntimuzacikwe!!!!


text:
sam.
13
juil.
2013
ISOMO RYA MBERE
Igitabo cy’Umuhanuzi Izayi (Iz 66, 10-14c)
10Nimwishimane na Yeruzalemu ; mwebwe mwese abayikunda nimuhimbarwe. Nimusabe ibyishimo hamwe na yo, namwe mwese abayiririraga. 11Muzonke amashereka kandi muhazwe n’ibere ryayo ribahumuriza, nimukomeze mwonke kandi muryoherwe n’ibere ryayo ryarese. 12Uhoraho avuze atya : Dore ngiye kuyiyoboraho amahoro atemba nk’uruzi, n’ikuzo ry’amahanga ribasendereho nk’umugezi. Muzamera nk’abana bari ku ibere bahagatirwa, kandi bagasimbagizwa ku bibero. 13Uko umubyeyi ahumuriza umwana we, nanjye ni ko nzabahumuriza, maze muri Yeruzalemu muzahumurizwe. 14Muzabibona maze umutima wanyu uzasabagizwe n’ibyishimo, ingingo zanyu zizatohagire nk’ibyatsi. Ikiganza cy’Uhoraho kiziyereka abagaragu be.
ZABURI (Zab 66 (65), 1-3a, 4-5, 6-7a, 16.20)
Inyik/ Mahanga yose nimusingize Imana, nimurate Uhoraho !
Mahanga yose nimusingize Imana,
muririmbe ikuzo ry’izina ryayo,
muyikuze muvuga ibisingizo byayo.
Nimubwire Imana muti
“Mbega ibikorwa byawe ngo biratera ubwoba !
Abatuye isi bose bapfukamye imbere yawe,
bakagucurangira baririmba izina ryawe !
Nimuze mwirorere ibikorwa by’Imana,
yo abantu batinyira imyato.
Yahinduye inyanja ubutaka bwumutse,
n’uruzi barwambuka ku maguru rwakamye kare,
ni yo mpamvu tuyigirira ibirori.
Ku bubasha bwayo irangaje ubuziraherezo.
Abubaha Imana mwese nimuze mwumve,
mbatekerereze ibitangaza yankoreye.
Imana iragahora isingizwa,
yo itirengagije isengesho ryanjye,
cyangwa ngo ireke kungirira ubuntu.
ISOMO RYA KABIRI
Ibaruwa Mutagatifu Pawulo Intumwa
yandikiye Abanyagalati (Gal 6, 14-18)
Bavandimwe, 14jyewe nta kindi nakwiratana kitari umusaraba wa Nyagasani wacu Yezu Kristu : ni wo iby’isi bimbambiweho, nanjye nkaba mbibambiweho. 15Kuko nta cyo bimaze kugenywa cyangwa kutagenywa, ahubwo ukuba ikiremwa gishya. 16Abakurikiza iri tegeko bose bahorane amahoro n’impuhwe, bo na Israheli y’Imana. 17Ahasigaye ntihakagire undushya, dore ngendana mu mubiri wanjye inguma za Yezu. 18Bavandimwe, ineza y’Umwami wacu Yezu Kristu isakare imitima yanyu. Amen.
IBANGONDIRIMBO RIBANZIRIZA IVANJILI (Zab 19 (18), 5)
Alleluya Alleluya.
Ijambo ryawe riramamazwa ku isi hose,
Inkuru Nziza ikagera ku mpera z’isi.
Alleluya.
IVANJILI
+ Luka (Lk 10, 1-12.17-20)
Muri icyo gihe, mu bigishwa 1Nyagasani ahitamo n’abandi mirongo irindwi na babiri, maze abohereza imbere ye babiri babiri, mu migi yose n’ahandi hose yajyaga kunyura. 2Arababwira ati “Imirima yeze ni myinshi ariko abasaruzi ni bake ; nimusabe rero Nyir’imyaka yohereze abasaruzi mu mirima ye. 3Ngaho nimugende ; dore mbohereje nk’abana b’intama mu birura. 4Ntimugire icyo mujyana, kaba agasaho k’ibiceri, waba umufuka, zaba inkweto ; kandi mwirinde guhera mu nzira muramukanya. 5Urugo rwose mwinjiyemo mubanze muvuge muti ‘Amahoro kuri iyi nzu !’ 6Nihaba umuntu w’amahoro, amahoro yanyu azamusakaraho ; nahabura azabagarukira. 7Mugume muri iyo nzu, munywe kandi murye icyo babahaye, kuko umukozi akwiriye igihembo cye. Ntimukave mu nzu mujya mu yindi. 8Umugi wose muzinjiramo bakabakira, muzarye ibyo babahereje. 9Mukize abarwayi muhasanze, kandi mubabwire muti ‘Ingoma y’Imana ibari hafi.’ 10Naho rero umugi wose muzinjiramo ntibabakire, muzajye mu materaniro yabo muvuge muti 11‘Dore n’umukungugu w’umugi wanyu wadufashe ku birenge, turawukunguse kandi turawubasigiye ! Icyakora mubimenye neza, Ingoma y’Imana iri hafi.’ 12Ndabibabwiye : kuri wa munsi w’urubanza Sodoma izababarirwa kurusha uwo mugi.”
17Ba bigishwa uko ari mirongo irindwi na babiri, bagaruka bishimye cyane bavuga bati “Mwigisha, na roho mbi ziratwumvira kubera izina ryawe.” 18Arababwira ati “Koko nabonaga Sekibi ahanuka ku ijuru nk’umurabyo. 19Dore mbahaye ububasha bwo kuribata inzoka na za manyenga, n’ubwo gutsinda umwanzi wese, kandi nta kizashobora kubahungabanya. 20Nyamara ntimwishimire ko roho mbi zibumvira, ahubwo nimwishimire ko amazina yanyu yanditse mu ijuru.”


text:
Urwenya-Kubeshya byaramuhindukiranye
Kubeshya byaramuhindukiranye
Umwana w’umukobwa yaricaye yitegereza nyina arimo koga mu mutwe, nuko aramubaza ati “ariko mama kuki imisatsi yawe harimo iy’umweru indi ikaba umukara? “
Nyina aramusubiza ati “buriya iyo ukoze ikosa rikambabaza cyangwa nakubwira ikintu ukansuzugura,umusatsi wanjye umwe uhinduka umweru.”
Umwana ati “aaaaaa ndabyumvise noneho menye impamvu imisatsi ya nyogokuru yabaye umweru yose disi!!!”
Shyiraho Igitekerezo!
Subscribe to: Post Comments (Atom)


text:
Urwenya-Umwarimu Wacurangiraga Abahetsi
Umwarimu Wacurangiraga Abahetsi
Umwarimu yarimo yigisha abana akuze, ariko bitewe nuko nawe yasaga n’ukiri muto mu bitekerezo akumva ko abo bana baba bitaye ku miberehoye bwite.
Bityo akazajya yirya akiryagagura ari mu kazi,umunsi umwe abajije abanyeshuri be ati "buriya mubona ndi iki ?"
Abanyeshuri bati "tubona uri umusitari w’umuririmbyi" N’ibyishimo byinshi arongera arababaza ati "mwebwe se kuri njye mubona muri iki ?"
Baramusubiza bati "kuri wowe twebwe turi abahetsi."
Bivuze ko ibyo yakoraga byose yacurangiraga abahetsi, batari babyitayeho.
Mwarimu agwa mu kantu ati "ba bana basigaye bandusha ibitekerezo"
Shyiraho Igitekerezo!
Subscribe to: Post Comments (Atom)


text:
Bimwe mu biranga ba Albert
Ni umuntu w’umuhanga kandi udapfa gucika intege, uba ushaka gukorera ahantu hatunganye. Ntabwo akunda gusabana cyane, iyo ari ahantu hari akavuyo aba yumva adatuje ndetse ukabona ko byamubangamiye cyane.
Albert ni umuntu usanga rimwe na rimwe atifitiye icyizere cy’ubuzima bwiza bw’ejo hazaza muri we, ahubwo ukunda kurakazwa n’ubusa.
Ni umuntu utinda kwemera, kugira ngo umwemeze bisaba ko uba ufite ibimenyetso bigaragara kandi bifatika, ukamenya no kubisobanura.
Albert yumva ko ibyo yagezeho abikesha imbaraga ze bwite ndetse no kwitwararika , kuri we ntiyemera ko amahirwe abaho.
Iyo akiri umwana, Albert aba agoye kuko aba akunda kwigunga kandi ntamenyera vuba igihe ubuzima buhindutse. Aba ari umwana uhitamo kuguma mu buriri bwe akaba ariho akinira ariko ntagere aho abandi bari ngo abisanzureho.
Albert akunze gukora ubucuruzi, imirimo y’ubugeni nko gushushanya, gutaka no gusiga amarangi, kwiga ibijyanye n’ubuvuzi bw’abantu n’ubw’amatungo, iby’amabanki ndetse n’iby’ubwubatsi.


text:
Hari ubwo umuntu yibwira ko kuba Imana iri kumwe nawe ari uko gusa iri gukora ibintu uko abyifuza, cyangwa ibintu byagenze neza, ariko burya no mu bibazo urebye neza wabona Imana itagusize. Abantu benshi mu buzima bataka ko Imana yabasize ariko iyo bageze imbere ikabereka intambara yabarwaniriye batazi, barihana.
Imana ntiyagusiga kuko wahura n’akaga muri iyi isi utakwivanamo, ahubwo mu byo ukora byose ntugatakaze ibyiringiro mu buzima bwawe, ujye uhora wigwizamo kumva ko uri uw’agaciro katagereranywa imbere y’Imana kurusha ibindi biremwa.
Hari igitekerezo cy’umugabo umwe wari umu kristo cyane, Imana yaramubwiye iti “Aho uzaba uri hose nzaba ndi kumwe nawe, nzakurinda ntakibi kizakugeraho! Mbese imubwira ko naho yaca mu muriro atazashya cyangwa amazi ngo amutembane ndetse ko n’inyamanswa z’inkazi ntacyo zizamutwara.”
Imuha ikimenyetso ku gicucucucu, mbese ko ahantu hose azaba ari azajya abona n’igicucu cye kiri kumwe n’icyayo bikamubera ikimenyetso. Ubwo rero yarari kugenda agera mu ishyamba rinini, yumva ubwoba buramutashye ariko arikomeza kuko yabonaga igicucu cy’Imana kikiri kumwe nawe.
Gusa uko inyamanswa imwegera igicucu akakibura akabona kimwe gusa, hashize akanya asa n’utaye ubwenge yongera gushiduka yarenze rya shyamba, agiye kubona abona cya gicucu kiragarutse baragendana, ahita asakuza asa nukõmera ati “mbega Imana!”
Mana wabonye igikõko kije uhita uhunga uziko mba napfuye? Imana iramubaza iti nonese byagenze bite? Undi arasubiza ati rwose simbizi mperuka mbona igikõko kigiye kundya, gusa naje kugarura ubwenge narenze ishyamba n’igikõko ntakireba. Imana iramubwira iti “Burya cya gihe ubwo wabonaga ya nyamanswa ije kukurya, nabonaga birangiye ariko nahise nguterura igikõko kirakubura, burya ni yo mpamvu wabonaga hari igicucu kimwe cyari icyanjye.”
Mu by’ukuri natwe abakristo hari igihe tugera mu bikomeye, tukabona neza Imana yaradutaye, ndetse ntikinatwibuka ariko burya si ko bimeze, kuko Imana yacu ntiyadusiga, oya, ni na yo mpamvu duhura n’intambara zikomeye ariko tukazisohokamo tugikijijwe, kuko atari Imana ubwayo byakagenze ukundi.
Wowe usoma iri jambo ry’Imana kuri IGIHE uyu munsi, tuza umutima Imana yawe ntaho yagiye irahari kubwawe, yo izemera isohoze ijambo yivugiye muri Yesaya 43:4 ko ishobora no gutanga ingabo nyinshi zigapfa kubera wowe ariko ikakurengera, kandi ujye wibuka yuko yivugiye ko itazemera ko izina ryayo ritukwa, humura ntabwo uzakorwa n’isoni.
Imana niza ntabwo izaceceka, kandi uyiringire yonyine, ibyo ubona byose ubibwire ko ufite Imana ibirusha imbaraga, kandi satani nakubwira ko Imana yakuretse, ujye umubwira ko itabikora, wisubizemo ibyiringiro. Imana iguhe umugisha.
Ijambo ry’Imana muritegurirwa na Rejoice Africa Ministries
Wifuza kugira icyo utubwira ku ijambo ry’Imana usomye, twandikire kuri Email yacu: [email protected]


text:
Inzara ya Ruzagayura yatwaye abagera ku 300,000 mu 1943-1944
Inzara ya Ruzagayura yatangiye ahagana mu kwezi kw’Ukwakira 1943 itewe n’amapfa yamaze imyaka ibiri. Ayo mapfa yatangiye muri Nzeri 1942, yongera kubaho nyuma gato y’itumba ryo mu 1943.
N’ubwo inzara ya Ruzagayura yamaze umwaka umwe, yahitanye abantu benshi cyane. Abamisiyoneri b’abagatolika batangaje muri raporo ngarumwaka yo hagati yo mu 1939 na 1945, ko u Rwanda rwatakaje abantu bagera ku 300 000, harimo n’abasuhukiye mu bindi bihugu nka Tanganyika, Uganda na Congo Mbiligi.
Muri iyo raporo (...)
Inzara ya Ruzagayura yatangiye ahagana mu kwezi kw’Ukwakira 1943 itewe n’amapfa yamaze imyaka ibiri. Ayo mapfa yatangiye muri Nzeri 1942, yongera kubaho nyuma gato y’itumba ryo mu 1943.
N’ubwo inzara ya Ruzagayura yamaze umwaka umwe, yahitanye abantu benshi cyane. Abamisiyoneri b’abagatolika batangaje muri raporo ngarumwaka yo hagati yo mu 1939 na 1945, ko u Rwanda rwatakaje abantu bagera ku 300 000, harimo n’abasuhukiye mu bindi bihugu nka Tanganyika, Uganda na Congo Mbiligi.
Muri iyo raporo bavugaga ko abasuhutse bageraga ku 75 000. Iyo mibare yaturutse muri raporo z’abategetsi b’Ababiligi, na bo bayihawe n’abatware b’Abanyarwanda.
Gusa nk’uko na bo babyivugira, ababaruraga bibagirwaga rimwe na rimwe kubara abana, abagore, abarwayi n’abasheshe akanguhe bapfuye cyangwa se bahunze iyo nzara. Ibyo bituma rero umuntu yibaza niba iyo nzara itaba yarahitanye abantu barenga umubare w’abatangajwe muri ayo raporo!
Ruzagayura yatewe kandi n’igabanyuka ry’ibiribwa ryaturutse ku ndwara y’ibirayi bita «mildiou/mildew», ku ndwara y’ibishyimbo bita «chortophila» no ku ndwara y’ibijumba bita «rhizoctonia/rhizoctonie». Nk’uko bigaragara, izo ndwara zibasiye ibiribwa by’ibanze by’Abanyarwanda b’icyo gihe.
Inzara ya Ruzagayura yongerewe ubukana n’intambara ndetse n’uko icyo gihe Abanyarwanda bagombaga guha umusanzu Leta nkoloni y’Ababiligi, yari ihanganye n’ingabo za Adolf Hitler mu ntambara ya kabiri y’isi yose (war effort/effort de guerre). Uwo musanzu wari ugizwe n’ibiribwa n’amatungo.
Abanyarwanda batangaga inka, ibishyimbo, amasaka, amashaza byo kugaburira abasilikare b’abanyekongo ndetse n’abakozi bo mu birombe by’amabuye y’agaciro byo muri Congo.
Usibye ibiribwa n’amatungo, umusanzu w’Abanyarwanda muri iyo ntambara wari ugizwe n’imirimo y’agahato irimo guharura imihanda, kubumba amatafari, gutwara imizigo y’abakoloni, gukora mu birombe bya Zahabu na Coltan, guhinga ibireti (pyrethrum/pyrèthre) byakoreshwaga mu gutunganya umuti wica udukoko (insecticide).
Inzara ya Ruzagayura yiswe amazina menshi bitewe n’ubukana yagiye igaragaza mu turere dutandukanye tw’u Rwanda. Mu majyepfo yiswe Ruzagayura; mu duce dutandukanye tw’Uburasirazuba yiswe Rujukundi, Rwanyirarushenyi, Rwakinyebuye cyangwa se Rwakabetezi.
Mu majyaruguru, mu bice bya za Gisenyi na Ruhengeri yiswe Rudakangwimishanana, Rugaragazabadakekwa na Nyirahuku. Hagati mu gihugu ndetse n’Amajyaruguru y’Uburasirazuba, mu bice bya Byumba, iyo nzara yari izwi ka Matemane. Mu Burengerazuba, mu bice bya Kibuye yiswe Gahoro.
Iyo nzara yagize ubukana bwinshi mu Majyaruguru, mu Burasirazuba no mu Majyepfo y’igihugu. Mu bice bya Cyangugu ni ho honyine hatigeze hahura n’iyo nzara ku mpamvu z’ikirere cyaho. Ikindi, iyo ntara yari yegeranye na Congo Mbiligi ku buryo itari kugira ikibazo cyo kubura ibiribwa, ahubwo yakiraga abantu bavuye mu zindi ntara nka Astrida cyangwa se Gisenyi.
Mu gihe cya Ruzagayura, uduce tw’imisozi ihanamye, uduce tw’ubutaka busharira, uduce turangwamo isuri ni two twababaye cyane kurusha utundi. Muri utwo duce kimwe n’ahandi, abaturage barazahaye ku buryo benshi bamaraga iminsi 2 cyangwa se 3 batariye. Benshi inzara yarabicaga.
Abaryaga, wasangaga barya inguri (imizi y’insina), imizi y’ibiti, amarebarebe, umutsima uvuye mu ifu ya barakatsi (acacia) cyangwa se y’intembe y’insina. Iyo ndyo idasanzwe nta gushidikanya ko nayo yishe abantu benshi muri icyo gihe.
Abafite agatege barasuhukaga bakajya gushaka aho bakura ibiribwa cyangwa se aho bagurana ibikoresho byabo n’ibiribwa. Benshi wasangaga barananutse nk’uko bigaragara ku mafoto y’icyo gihe. Babitaga ingarisi kubera uko babaga barashizemo.
Izo «ngarisi» kimwe n’imirambo y’abitabye Imana biri mu bintu byaranze iyo nzara. Iyo mirambo yasangwaga hafi y’imihanda, mu mirima, mu mashyamba, ku nkengero z’inzuzi n’ahandi henshi.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Uburyo butanu bwafasha umuntu kubabarira abamuhemukiye (igice cya mbere) Ange Victor
“Hahirwa abanyambabazi kuko aribo bazazigirirwa” (Mat.5:7)
Umunsi umwe Petero yabajije Yesu niba akwiriye kubababarira uwamuhemukiye akageza ku nshuro ndwi gusa. Petero yumvaga yaba akoze ikintu kidasanzwe, kuko muri icyo gihe Abafarisayo bigishaga ko umuntu adakwiriye kurenza inshuro eshatu mu kubabarira. Ibi bikaba byaraterwaga no kumva ndetse no gusobanura nabi amagambo y’umuhanuzi Amosi, urugero hari aho agira ati, “Ibicumuro bitatu by’I Damasiko, ndetse bine, bizantera kutabakuraho igihano…” (Amosi 1:3). Yesu nawe mu kumusubiza amubwira ko adakwiriye kugeza ku nshuro ndwi gusa; ahubwo ‘akwiriye kugeza mirongo irindwi inshuro karindwi’ (inshuro 490). Aha akaba yarashakaga kumugaragariza ko kubabarira ari igikorwa kitarangira cyangwa ngo kigire imipaka.
Maze amucira umugani w’umwami wari ufite umugaragu umubereyemo umwenda ungana n’italanto ibihumbi 10 (inzovu). Ni ukuvuga nk’amadolari ya Amerika miliyoni 10, aya mafaranga yari menshi cyane ku buryo agereranywa n’inshuro 10 y’imisoro igihugu cyinjizaga mu gihe cya Herodi Mukuru. Kuko uyu mugaragu atashoboraga kuyabona, shebuja ategeka ko we n’umuryango we bahinduka abacakara be kugeza igihe azishyurira. Ariko uyu mugabo yinginga umwami amusaba imbabazi, aherako amuharira ideni ryose yari amurimo. Maze ngo ageze hirya abona mugenzi we wari umubereyemo umwenda ungana n’idenariyo 100 (nk’amadolari ya Amerika 20). Aherako amwishyuza ku ngufu, nubwo yagerageje kumwinginga ngo amwihanganire, undi aranga amushyira muri gereza kugeza igihe yarangirije kumwishyura. Ibi bibabaza bagenzi be, maze babibwira umwami nawe ararakara ndetse ategeka ko uyu mugaragu utagira imbabazi, afungwa kugeza igihe azishyurira ideni ryose yari arimo. Maze Yesu asoza agira ati, “Na Data wo mu ijuru niko azabagira nimutababarira umuntu wese mwene so mubikuye ku mutima.” (Mat.18:21-35).
Uyu mugani utwibutsa umwenda dufitiye Imana, kuko ibitekerezo, ibikorwa n’amagambo bya muntu byahindanijwe n’ibyaha kuva akivuka (Itang.6:5-6; Zab.51:5). Imana yashyizeho uburyo ibyaha byose bibasha kubabaririrwa muri Yesu Kristo: “Mugirirane neza, mugirirane imbabazi, mubabarirane ibyaha nk’uko Imana yabababariye muri Kristo.” (Ef.4:32) Uburyo bwose abantu baduhemukira (ideni ry’ibyaha) ntago byabasha kugereranywa n’umwenda w’ibyaha twari dufite mu maso y’Imana nyamara yarabitubabariye.
Mbese se kubabarira ni iki?
Kubabarira si ukwibagirwa, hari igihe abantu bavuga ko iyo ubabariye utongera kwibuka uburyo wahemukiwe, ngo kuko bitabwa mu nyanja yitwa ‘ kwibagirwa’. Ni byo koko, hari ibintu byoroheje umuntu yagukosereza ntubitindeho, ukaba wanabyibagirwa, ariko hari n’ibindi utapfa kwibagirwa. Sinzi niba umuntu ashobora kwibagirwa umuntu wamwiciye cyangwa wamufashe ku ngufu? Kubabarira rero si ukwibagirwa; ahubwo bisa n’igihe umuntu arwaye igisebe, hanyuma kikaza gukira neza agasigarana inkovu. Iyo arebye inkovu ashobora kwibuka icyayiteye, ariko nta bubabare aba acyumva. Umuntu wababariye, nubwo ashobora kwibuka ibyamubayeho ndetse akaba yanabitangamo ubuhamya, nta rwango cyangwa inzika aba agifitiye uwamugiriye nabi.
Kubabarira si ukwihunza ikibazo, ugasanga umuntu agira ati, “Ntacyo nzamutwara, ariko azibane nanjye nzibana.”Hari igihe abantu aba ari abaturanyi, ariko ntawushobora kugera mu rugo rw’undi, niyo bahuriye mu nzira ntawusuhuza undi. Akenshi umuntu akabuzwa inabi nuko atinya amategeko ya Leta. Nk’Abakristo tuba dukwiriye gukora iyo bwabaga kugira ngo dusenye urukuta rw’inzangano nubwo undi yaba atabishaka.
Kubabarira si igikorwa cy’umunwa gusa; ahubwo gitangirira mu mutima (Mat.18:35). Kuko hari igihe abantu bavuga imbabazi ku munwa, ariko imitima yabo yuzuye urwango.
Kubabarira ni igikorwa kigira itangiriro; ariko kitagira iherezo. Hari igihe usanga umuntu abwira undi ati, “Narakubabariye, none urongeye! Ubu bwo sindibukwihanganire.” Ducumura kenshi , ariko Imana igahora itubabarira, ntijya iducyurira ko ejo hashize yari yatubabariye.
Kubabarira ntibisobanura buri gihe guheba uburenganzira bwawe, tuvuge ko hari umuntu wakuriganije imitungo, mu by’ukuri yaraguhemukiye. Kumubabarira ntabwo bikuraho ko ushobora kwiyambaza inzego zibifitiye ububasha ngo zikurenganure. Ibi bishatse kuvuga na none ko kubabarirwa bidakuraho buri gihe kuba uwakoze icyaha ashobora gukurikiranwa mu nkinko, biterwa n’uburemere bw’icyaha cyakozwe. Hari abatekereza ko kujya mu nkiko binyuranyije na Bibiliya, ariko twibuke ko na Pawulo yajuririye Kayizari. Nyamara bizarushaho kuba byiza abantu biyunze, bagakemura ibibazo bafitanye batagombye kugera mu manza.
Kubabarira ni ikinyuranyo cyo kwihorera, kugira inzika , urwango n’ibindi nk’ibyo…
Kubabarira ni urufunguzo rw’ijuru , kuko umuntu utababarira abandi, aba nawe yikingiye imbabazi z’Imana ntizimugereho (Mat.6:14-15; Yak.2:13). Umwigisha umwe yagize ati, “Biragoye ko twabona umunzani dupimisha ubukristo bw’abantu, ariko burya umuntu ukurusha kubabarira aba akurusha n’ubukristo.”
Kubabarira rero ni ngombwa cyane mu buzima bwacu bwa buri munsi. Kuko ni kimwe mu bintu biranga kamere y’Imana “Imbabazi z’Uwiteka ni zo zituma tudashiraho… Zihora zunguka uko bukeye,” (Amag.3:22-23).Yesu yagaye Abafarisayo bakabyaga mu kuziririza imigenzo imwe n’imwe, nyamara bakirengagiza ‘amagambo akomeye yo mu mategeko’ ariyo: Kutabera n’imbabazi no kwizera. (Mat. 23:23). Muri Bibiliya hari aho ijambo imbabazi usanga riri kumwe n’amagambo agaragaza isumbwe ‘ziruta, kuruta’ urugero, “Nkunda imbabazi kuruta ibitambo” (Mat. 12:7); “ imbabazi ziruta urubanza zikarwishima hejuru” ( Yak.2:13) .Nubwo Imana idutegeka kubabarira; si ikintu buri gihe kiba cyoroshye, dore ko mu nshinga ‘ kubabarira’ humvikanamo indi yitwa ‘ kubabara’. Burya hababarira uwababajwe. Reka turebe zimwe mu ntamwe zadufasha kubigeraho:
1. GUSOBANUKIRWA KO BURI MUNTU ARI GATOZI KU CYAHA CYANGWA IKOSA RYE.
“Ubugingo bukora icyaha nibwo buzapfa, umwana ntazazira ibyaha bya se kandi na se ntazazira ibyaha by’umwana we, gukiranuka k’umukiranuratsi kuzaba kuri we, kandi ibyaha by’umunyabyaha bizaba kur i we.” (Ezek.18:20, soma na none 1 Abami 14:1-6)
“ Kuko umuntu wese aziyikorera uwe mutwaro” ( Gal.6:5)
Umuntu umwe yagize ati, “Umuhanga wo kwangana, arakwanga, akanga n’imbeba yo mu rugo iwawe n’igitenge wambara”. Imwe mu ntamwe zadufasha kubabarira ni ukwirinda gushyira abantu bose mu gatebo kamwe (generalization), kuko bavukana, baturuka mu muryango umwe, akarere kamwe, idini rimwe, basangiye ururimi, bahuje ibara ry’uruhu cyangwa igitsina n’uwaduhemukiye bose tugahita tubafata nk’abahemu.
Mu gihe cya Yesu Kristo, abantu bari barishyizemo ko nta cyiza cyangwa umuhanuzi wava I Nazareti (Yoh.1:46,7:45-52). Hari inkuru yabaga mu gitabo cy’Ikinyarwanda mu mashuli abanza, y’ikirura cyahuriye ku iriba n’umwana w’intama. Maze kirawubwira kiti, “Umwaka ushize warantutse!” Ako gatama karagisubiza kati, “ Umwaka ushize nari ntaravuka” Maze ikirura kikabwirana inabi kiti, “Niba atari wowe ni mwene wanyu,” nuko giherako kikarya. Umubyeyi umwe nawe ngo yahoraga abwira umukobwa we ati, “Abagabo bose ni bamwe, nyina ubyara ni umwe, burya umugabo ni umwana w’undi, ntuzigere ugirira icyizere na rimwe igitsina gabo.” Uyu mukowa ibitekerezo yacengejwemo na nyina byaramukurikiranye ku buryo byamugoye mu kubaka urugo rwe. Imyifato nk’iyi ntikwiriye abizera, kuko akenshi abantu aba ari inzirakarengane, ugasanga baryozwa ibintu batazi uko byagenze n’igihe byakorewe.
Igihe ugiranye ikibazo n’umuntu, ni byiza gusobanukirwa ko ariwe nyirikibazo, aho kongeraho n’abandi bafitanye isano, kuko uba uri kongera uburemere bw’imbaraga zigusunikira kutababarira (mu cyekerekezo gihabanye n’inzira y’ijuru). Imana ntabwo izacira abantu imanza ikurikije amadini, ibihugu cyangwa ibara ry’uruhu. Ahubwo, buri muntu wese ku giti cye azabazwa ibyo yakoze akiri muri uyu mubiri. Mureke “ Twigane Imana” ( 1 Tes.5:1).
Mu gice cya kabiri tuzarebera hamwe izindi ntamwe enye zadufasha kubarira .
Ange Victor UWIMANA
(+250)788552883/ (+250)725151463
Uwimana.ange@gmail.com


text:
IGITABO CYA DANIEL (IGICE CYA MBERE) Rev Mugiraneza
Igitabo cya Daniel kiri mu bitabo 39 bigize Isezerano rya Kera; kikaba mu mugabane w’ibitabo by’abahanuzi bakuru kikaba muri icyo gice ari igitabo cya 5. Kigizwe n’ibice (Chapters)12. Iki gitabo kikaba kiri mubitabo by’ubuhanuzi bwandikiwe mubunyage. Ibyo bitabo ni ibikurikira : Ezekiyeli, Daniyeli na Obadiya.
Yesu ari hano ku isi yagiye akoresha amagambo yo mugitabo cy’umuhanuzi Daniel (Matayo 24:15; Mariko13:14). Isezerano Rishya rikoresha imvugo y’igitabo cya Daniel cyane cyane aho gifatwa nk’urufunguzo rw’igitabo cy’Ibyahishuwe. Igitabo cya Daniel cyagiye kigira uruhare rukomeye mubuzima bw’Itorero uhereye mukinyejana cya mbere gukomeza.
Igitabo cya Daniel cyanditswe mu buryo bubiri: Igice cya mbere ni kuva ku gice cya 1-6 kikaba kibara inkuru zibyabaye; Igice gikurikiye ni kuva 7-12 kikaba kigizwe nibyo yahishuriwe. Ubu tugiye kurebera hamwe igice cya mbere (part I) kiki gitabo akaba ari igice cya mbere kugeza ku gice cya gatandatu.
II. INYIGISHO NKURU Y’IGITABO CYA DANIEL
Inyigisho nkuru iboneka mugitabo Daniel iboneka muri: Nuko yirukanwa mu bantu umutima we uhindurwa nk’uw’inyamaswa, abana n’imparage, akarisha nk’inka, umubiri we utondwaho n’ikime kiva mu ijuru kugeza aho yamenyeye ko Imana Isumbabyose ari yo itegeka ubwami bw’abantu, kandi ko ibwimikamo uwo ishatse. (Daniel 4:17; 5:21). Iyerekwa rya Daniel ryerekana ko ubwami bw’isi umunsi umwe buzahinduka ubwami bwa Kristo (Dan. 2:44; 7:27 reba Ibyahishuwe 11:15).
III. UMWANDITSI W’IGITABO CYA DANIEL
Igitabo cya Daniel ubwacyo kigaragaza ko Daniyeli ariwe mwanditsi wacyo (9:2;10:2). Ibice 6 (Chapters) bibanza ahenshi umwanditsi agaragara muri ngenga ya 3 y’ubuke. Muri iki gitabo umwanditsi akoresha indimi ebyiri arizo igiheburayo n’icyarameya kigaragara kuva mubice 2:4 kugeza 7:28. Iki gitabo kikaba cyaranditswe ahagana mukinyejana cya 6 mbere y’ivuka rya Yesu.
IV. DANIEL NI NDE?
Izina Daniel bivuga ngo "Imana ni umucamanza wa njye" cg "Uwiteka azaca urubanza". Yavukaga mu muryango ukomeye; bishoboka ko yavutse hagati y’umwaka wa 630 n 625 mbere y’ivuka rya Yesu mu gihe umwami Yowasi yatangiraga kweza urusengengero (2 Ingoma 34:3). Bavuga ko ibi byakoze ku mutima wa Daniyeli, ndetse bakavuga ko umuhanuzi Yeremiya na Zefaniya bagize uruhare kubuzima bw’umwuka bwa Daniel.
Mu mwaka 606 B.C Daniel yajyanywe i Babuloni ajyanywe bunyagano ni umwami Nebukandinezari hamwe n’abandi basore b’imfura babayuda. Igice 1:4 herekana ko Daniel yari mwiza, afite Umuhanga ni ubwenge akaba yarabonye inyigisho zo kurwego rwo hejuru. Imyaka itatu bize i Babuloni hamwe n’abagenzi be bigaga ururimi rw’abakaludaya n’ ubuhanga bwo mubyanditswe byaho.
Daniel n’abagenzi be ba 3 barushije abandi biganaga bitewe ni ubwenge Imana yari yabahaye. Byumwihariko Daniel we yari afite impano yo gusobanura iyerekwa n’inzozi
Ku ngoma ya Nebukandinazari Daniel yafashe umwanya wa mbere w’ubuyobozi mubatware bose amaze gusobanura inzozi z’umwami. Kubami bakurikiyeho ntamwanya bavuga yari yarahawe. Twongera kumubona kungoma y’umwami Belushaza asobanura abyanditswe ni kiganza kurusika. Kungoma ya Dariyo nanone Daniel yo ngera kugira umwanya ukomeye yari mu myanya 3 yayoborwaga n’abatware bakomeye. Biragaragara ko Daniel yari umukozi wa Leta, akaba yarubahaga Imana akagira iyerekwa rijyanye ni umugambi w’Imana yabaga ifitiye abo yaremye. Muri make ntabwo Daniel yari umuhanuzi umeze kimwe na Yesaya,Yeremiya....
V. IBIKUBIYE MURI IKI GICE CYA MBERE (PART I) CY’IGITABO CYA DANIEL
Tubona ko ibice 6 bibanza bitandukanye n’ibndi bice 6 bikurikiraho kuko ibice bitandatu bitubwira amakuru y’ibyabaye nuko babyitwayemo naho igice gisigaye kivuga ihishurirwa ry’ibizaba Daniel yagize nuko iminsi y’imperuka izaba yifashe.
Dore uko bikurikirana: Igice cya mbere kitubwira: Uko bagiye i Babuloni Daniel agafata icymezo cyo kutiyandurisha ibyo kurya baryaga.Igice cya kabiri kivuga inzozi zigisitati umwami yarose kikaba cyaravugaga ibizaba mubihe byari kuzaza cyane cyane uko ubwami bwagombaga gukurikirana ku isi aribwo (1.Babuloni, 2.Abamedi n’abaperisi, 3. Abagiriki 4.Abaroma).
Igice cya 3 tubonamo inshuti eshatu mu itanura ry’umuriro kubera ko banze kuramya igisisati umwami yaremye. Igice cya 4 kivuga inzozi z’igiti umwami yarose zikamusohoraho agacishwa bugufi akajya mu ishyamba akajya arisha nk’inka. Igice cya 5 kivuga umunsi mukuru umwami Berushazari yakoresheje akarakaza Imana ikamukura ku ngoma ubwami bw’abanyababuloni bugashyirwaho iherezo. Igice cya 6 kivuga Daniel yanga gusenga Umwami agatabwa murwobo rw’intare Imana ikamukiza.
VI. ISOMO DUKURA MURI IKI GICE (Part I)
Mu gihe cyose cy’ubunyage, Imana yagaragaje gukomera kwayo irinda abagaragu bayo igategeka abayobozi b’i Babuloni kububaha. Ibi nibitwereka ko nubwo isi iturushya, Satani akatugerageza yuko umunsi umwe Ingoma y’Imana izatsinda. Urugero rwiza rwa Daniel ruzakomeza kuba urumuri kubana b’Imana bose, cyane cyane abanyepolitiki basenga (abakristo). Bagenzi be Saduraka, Meshaki na Abedinego nabo bakwigirwaho kutagira icyo ugurana kwizera kwawe ugakomeza kurinda ijambo ryo Kwizera muri wowe uko byagenda kwose.
Kubera ko ubutware bwa Satani bugaragara ku isi cyane (1Yohana 5:19) bituma Imana ikenera abantu bo guhamya gukomera kwayo ahantu hose. Buriya aho ukorera aho ariho hose ugomba guhamya kwera no gukomera ku Imana yawe n’ urukundo rwa Yesu Kristo. Ibyo wabikora ukoresheje imyifatire yawe, ibikorwa byawe bihesha Imana icyubahiro ndetse n’Ijambo ry’Imana wababwira. Wirinde gushyira ibendera rya Kristo mu mufuka ahubwo reka rihore rizamuwe.
Ubutaha tuzakomeza n’igice (part II) gisigaye. Murakoze Imana ibahe umugisha.
Rev Mugiraneza.


text:
Agaciro duha ikintu cyose uzakabwirwa n’ugihe twemera kugiha. Uko uha ikintu umwanya munini, ni ko uba werekana uburemere bw’agaciro ugiha. Nushaka kumenya ibyo umuntu kanaka ashyize imbere, ujye witegereza ibyo aha agihe kinini.
Igihe ni yo mpano y’igiciro cyinshi wahawe kuko kiza mu buryo bugeze budahinduka kuri buri wese. Ushobora gukorera amafaranga ukagira menshi ariko ntushobora kongera igihe. Iyo uhaye igihe cyawe, uba umuhaye igice cy’ubuzima bwawe utazigera ugarurirwa. Igihe ufite ni bwo buzima bwawe. Ni yo mpamvu impano iruta izindi uhobora guha umuntu ari igihe cyawe.
Ntabwo bihagije kuvuga ngo ubusabane ni ikintu cy’ingenzi; ugomba kubyerekanisha igihe ubuha. Amagambo gusa nta gaciro afite.
Kubana n’abandi bisaba igihe rimwe na rimwe bigasaba ubwitange, kandi uburyo bwiza bwo kuvuga urukundo ni ukureba “IGIHE” uruha. Umutima w’urukundo nyakuri ntabwo ari ibyo dutekereza, cyangwa dukora cyangwa duha abandi, ahubwo ni ikigero twitanga ubwacu.
“Benshi bajya bambwira ngo sinumva umugore wanjye n’abana banjye. Mbaha ibyo bakeneye byose. Ese ikindi bashaka ni iki?” Icyo bashaka gisigaye ni wowe! Ko ubareba, ukabatega amatwi, ukaba igihe cyawe, ukabitaho, ukababa iruhande, ukabatekereza- mu yandi magambo ukaba igihe cyawe. Nta kintu gishobora gusimbura ibyo.
Impano ya mbere y’urukundo ntabwo ari diyama, indabyo cyangwa shokola. Ni ukwita kuri mugenzi wawe utarora ku ruhande. Urukundo rurangamira uwo muri kumwe ku buryo nawe ubwawe wiyibagirwa. Kwita ku muntu ni nko kumubwira ngo “nguha agaciro ku buryo nguha icyo mfite cy’igiciro cyinshi-,igihe cyanjye”.
Igihe cyose utanze igihe cyawe, uba utanze igitambo, kandi igitambo ni cyo mutimaw’urukundo. Yesu yatubereye ikitegererezo: “Mugendere mu rukundo nk’uko Kristo yadukunze, akatwitangira kuba n’igitambo cy’Imana ku bw’ibyaha byacu.” Abefeso 5:2
Ntushobora gutanga udafite urukundo. Ariko ntushobora gukunda ngo we gutanga. “Kuko Imana yakunze abari mu isi cyane yatanze…” Gukunda bivuga gutanga-kureka ibyo nkunda, ibinyoroheye, intego zanjye, umutuzo, umutungo, imbaraga, cyangwa igihe cyanjye kubwo kugirira neza undi muntu.


text:
U Rwanda rwizihije ku nshuro ya 22, umunsi mukuru w’intwari z’igihugu ku itariki ya mbere y’ukwezi kwa 2 umwaka wa 2016. Ni umuhango wabaye mu byiciro biriri.
Icyiciro cya mbere cyitabiriwe n’abayobozi bakuru barimo Perezida Paul Kagame washyize indabo ahubatse ikimenyetso cy’ubutwari.
Nyuma ya sa sita abo mu miryango y’intwari zatabarutse bafatanije n’intwari zikiriho naba bajya gushyira indabo ku babo bashyinguwe ku gicumbi cy’intwari kiri i Remera mu mugi wa Kigali.
Inkuru y’umunyamakuru w’Ijwi ry’Amerika Assumpta Kaboyi uri i Kigali mu Rwanda.


text:
Iyo Imana iguhamagaye , hari icyo iba igutegerejeho!
Umwami aramusubiza ati “ Genda kuko uwo ari igikoresho cyanjye nitoranirije, ngo yogeze izina ryanjye imbere y’abanyamahanga n’abami n’abisirayeri” Ibyakozwe n’intumwa 9:15
Uyu ni Paul Imana yavugaga, ubwo yari imaze kumuhamagara ! Icyantangaje, nuko imuhamagara, yari yahise itegura icyo imuhamagariye gukora mu bwami bwayo !
Yaramwitegereje ireba umuhati afite mubyo gusohoza iby’ubwoko bwe, aho yirirwaga akurubana abakristo, nubwo kandi Imana imwiyereka, ngo nabwo yari mu nzira agiye i Damasiko , ibona ko rwose yaba umukozi w’umunyamwete, ibona ko azashobora guhamiriza abanyamahanga ndetse n’Abisirayeri, irangije imutunguza umucyo mwinshi, iramuhamagara kandi nawe aritaba, Imana ishimwe cyane ! Ati urinde Mwami ! Imana ishimwe
« Ariko Pawulo akomeza gukangisha abigishwa b’Umwami ko bicwa, ajya ku mutambyi mukuru kumusaba inzandiko zo guha amasinagogi y’i Damasiko kugirango nabona abantu b’inzira ya Yesu, abagabo cyangwa abagore, ababohe abajyane i Yerusalemu. Akigenda yenda gusohora i Damasiko , umucyo uramutungura uvuye mu ijuru uramugota » Ibyakozwe n’Intumwa 9 :1-2
Ibi byanyeretse ko kimwe n’abantu bose, Imana nayo izi gutoranya abantu b’ingirakamaro b’abanyembaraga bazashobora kugira uruhare mu bwami bwa Kristo ! Buriya nta muntu numwe ukunda umunebwe cyangwa umunyamwete muke !
Burya hari umuntu uba ahantu ariko ntube wagira ikintu na kimwe umwibukiraho, kuhaba kwe no kutahaba bikaba kimwe, ibipfa n’ibikira ntubimubaze, mbese akaba ntibindeba. Uwo ashobora kuba ari numwana muri urwo rugo ariko ho biba bibabaje, wenda ari umushyitsi wigendera byapfa kumvikana ho gato ! Imana iturengere.
Hari indirimbo tujya turirimba ivuga ngo mu magana menshi y’abanyabyaha, yantoranijemo ngo mbe inshuti ye, narabohowe, ndamuririmbira zaburi nyinshi mu mutima wanjye. None ikorere isuzuma, uhereye igihe Yesu yaguhamagaraga nawe ukemera kumwitaba ukamwakira mu mutima wawe nk’Umwami n’Umukiza wawe, mbese wabaye umukozi w’umunyamwete, wumva hari uruhare ufite mu kuzamura ubwami bwa Kristo, mbese icyo Imana yaguhamagariye gukora waragikoze ! cyangwa wabaye indorerezi mu nzu y’Imana no mu bwami bwayo !
Icyo nemera, nuko abantu bose badahamagarirwa gukora ibintu bimwe, ariko byanze bikunze hari impamvu Imana yaguhamagaye, ese waba uzi icyo yaguhamagariye gukora ! Ese waba ugikora ! Ikizakumenyesha ko ikintu runaka aricyo Imana iguhamagarira gukora, nuko uzumva umutima wawe ugitindaho ukumva wagikora.
Nakunze Pawulo arimo asoza urugendo rwe rwo mu isi avuga ngo yarwanye intambara nziza, yarinze ibyo kwizera, ngo ahasigaye abikiwe ikamba ry’ubugingo iryo Imana umucamanza utabera azamuha kuri urya munsi. Yabivugaga kuko yizera ga ko yakoze neza icyo Imana yamuhamagariye gukora.
Imana idusure.


text:
Mwenedata, kurira kwawe bifite iherezo ! Pastor Desire.
Zaburi 30:5b Ahari kurira ko ararira umuntu nijoro ariko mu gitondo impundu zikavuga.
1. Umuntu yatangiriye kurira muri Edeni ; kuva icyo gihe umubabaro, umuruho biba biratangiye kuko ubwiza bw’ Imana bwari buvuye ku muntu.
- Iyo Umwana avutse kugira ngo bamenye ko ari muzima nuko arira kandi iyo arize bose baraseka bakishima kuko ari muzima ; ariko nkeka ko arizwa n’uko yari ari ahantu heza, none akaba aje mu muruho w’ isi.
- Abantu barira bo barizwa n’ iki ? Imibabaro n’ imiruho byo mu isi nibyo bituriza. Burya kubyara birariza no kutabyara nabyo birariza, kutiga birariza ariko no kwiga cyane binaniza umutwe, gusonza birariza ariko no guhaga kugeza ubwo bazagukura ku biryo bitewe n’ uburwayi ufite nabyo n’ amarira, gukira ntubirye byose birimo amarira.
Abakene bifuza kuba abakire ariko n’ abakire nabo bararira kuruta abakene. Imigabane yose y’ isi yuzuye amarira. Abanyafurika bifuza kujya i Burayi no muri America ariko n’abaho birirwa biyahura bashobewe !
Kuki Imana nziza yemera ko turira kandi turi abana bayo ?( ndavuga abakijijwe) si uko itwanga iba igira ngo itwigishe kuko nitumara kubivamo tuzigisha abandi ko Imana ari umutabazi : burya utarashonje ntiwamenya abashonji, utaravuzwe wavuga abandi, utarakennye wasuzugira abakene, niyo mpamvu ari ngombwa kubinyuramo kandi ukibirimo birumvikana ko bikuriza. Paulo yaravuze ati "nigishijwe guhaga no gusonza kuba muri byinshi no muri bike ariko muri byose nshobozwa na Kristo umpa imbaraga."
- Burya umuntu yibagirwa vuba : iyo ushonje 2 ushobora kwemeza abantu ko kuva uvuka utararya kandi iyo uhaze ushobora kwemeza abantu ko utigeze usonza. Umuntu wese yibagirwa vuba. Kera utarabona akazi wumvaga ari ikibazo ariko umaze kukabona kakakubana kenshi nabyo birariza.
2. Umumaro wo kurira : Imana ihindura ayo marira umuti wo gusiga ku maso ugahumuka ukayibona ukundi gushya. Kandi Imana ikunda gushimwa. Burya abantu bose bashima Imana ni ababa banyuze mu marira hanyuma bakabona Imana ibatabara bakayishima. Birumvikana ko uwayibonye imutabara adasa n’uwapfuye kuza mu iteraniro bisanzwe.
- Ibyo wita bibi kuri wowe bizavamo ibyiza utangare. Yosefu akiri kwa Potifari ntiyari azi ko azatabarwa ariko amarira ye Imana yarayahinduye. Ibyari kurira bivamo guseka mu gihugu cyose.
- Ikindi gituma Imana yemera ko turira ni uko iba ishaka kudukuramo kamere. Biblia ivuga ngo mu byaha niho Mama yambyariye : Twaremanywe gukiranirwa ; birumvikana ko kugira ngo utandukane n’ibyo byose bigusaba kwemera kubabara ariko ugatandukana na kemere. Kugira ngo uhinduke uve ku ngeso runaka biravuna.
- Urugero : Umwana utinya amazi iyo bamwoza ararira akabona kujya mucyo bamwogerezemo ari nko kujya mu rupfu, ariko umugambi nyina aba afite aba agira ngo amukize umwanda, amusige, amuhe amata, amuryamishe hanyuma akure neza, ariko umwana we siko abibona. uko Yesu abona ibintu siko tubibona ariko humura nyuma yo gutunganywa tuzavamo duseka dufite agaciro kuko twihanganiye ibitugerageza.
Bwira Satani uti "ubu ndi kurira ariko igitondo kiraje nzaririmba kandi ntibizahora bitya." Burya byose bifite impamvu ku mwana w’ Imana ntakiba Imana itagifitemo inyungu. Umuti w’ ibigeragezo ni ukubisuzugura ukabifata nk’ ibitariho. Menya ko ibiryo by’ ikigeragezo ari amaganya iyo wiganyiriye uba ukigaburiye kikabyibuha kikarushaho kukwica ariko ushimye Imana uba ugiciye intege Satani nawe agahunga. Kurira kwawe bifite iherezo Humura ! Hamwe n’ ibitugerageza azaducira akanzu kugira ngo tubone uko dukomeza gusenga.
Dukwiye kwiga guca intege ibicantege. Yobu yaciye intege Satani Imana imushumbusha kabiri ibyo yari yarabuze kurira bihinduka guseka. Dawidi niko byamugendekeye ijoro ryo kurira yarimazemo igihe ariko amaze kugera ku bwami yasanze Imana yaramubereye umwungeri muri icyo gihe cyose. Humura ibyiza birahari mu Mana gusa igikwiye kukuriza kuruta ibindi n’uko waba utari muzima mu bugingo ; ariko niba uri amahoro mu mutima wawe humura kurira kwakurarira ariko igitondo kiraje impundu zivuge. Amen !
Mwari kumwe na Pastor Desire ubakunda akabifuriza umugisha w’ Imana.


text:
Orchestre Impala yashinzwe n’abaririmbyi barindwi, ubu imaze imyaka irenga 40. Mu batangije Impala harimo Sebanani , Soso Mado, Kali wa Njenje , Maitre Rubangi, Fidèle Jacard, Semu Jean Berechimas, Gasigwa Abdukatifu bahimbaga Tubi Lando na Sebigeri Paul [Mimi La Rose].
Orchestre Impala izwi cyane mu ndirimbo zakanyujijeho Anita Mukundwa, Abagira amenyo, Iby’Isi ni amabanga, Inkuru mbarirano, Mbega ibyago, Hogoza ryanjye, Amavubi, Bonane n’izindi n’ubu zigikunzwe bikomeye.
Sebigeri Paul [Mimi La Rose] umwe mu bagize Impala yavuze ko ‘umwanya bahawe wo kujya gutaramira mu Bubiligi bazawukoresha neza ndetse bakongera kwibutsa abakunze iri tsinda hambere ibihe byiza bagize’.
Yagize ati “Ni ubwa mbere tugiye gutaramira i Burayi nyuma ya Jenoside, ni ikintu nashimye cyane, natwe tuzakora uko dushoboye tubashimishe ku buryo bazabona ibintu by’Impala ya kera.”
Aba bacuranzi ba Orchestre Impala batumiwe na Justin Karekezi uyobora kandi akaba yarashinze ishyirahamwe "Team Production". Yavuze ko yabatumiye mu rwego rwo gukomeza gufasha umuziki nyarwanda gutera imbere no kurushaho guha imbaraga abahanzi bo mu Rwanda.
Yagize ati “Mpora nifuza ko umuziki nyarwanda wambuka imipaka, bigatuma n’abahanzi bo mu Rwanda bamenyera gutegura ingendo n’ibitaramo byo hanze y’igihugu.”
Yongeraho ati “Nagize igitekerezo cyo gutumira Orchestre Impala mu rwego rwo gukumbuza Abanyarwanda n’inshuti zabo injyana nziza y’umwimerere ya muzika nyarwanda, kuko iyo witegereje ugashishoza Abanyarwanda bakunda cyane igihugu cyabo n’ umuco ku buryo byigaragaza. Umunyarwanda niyo yaba ari kure y’igihugu cye gute , umutima we uhora mu Rwanda, ibihangano by’abahanzi bikabafasha cyane kwegera igihugu no gukomeza kugirana isano ya hafi nacyo no guhura bagasabana batareba ngo uyu aturuka aha cyangwa n’iki.”
Karekezi yavuze ko yatumiye Orchestre Impala nk’uburyo bwo “gukomeza gukundisha cyane ikinyarwanda cy’umwimerere mu ndirimbo zabo, aho abato n’abakuru usanga zarababereye urwibutso muri byinshi.”
“Ikindi nifuza ni uko umwaka wa 2017 uzaba umwaka koko Abanyarwanda bazahura bagasabana muri gahunda zose Team Production izabategurira kurusha uko bisanzwe.”
Justin Karekezi ni umwe mu Banyarwanda bafite ishyirahamwe riza ku mwanya wa mbere mu guhuza Abanyarwanda n’inshuti zabo benshi hagati y’abantu 1000 kugera ku bihumbi 4000.
Azwi mu guha umwanya abahanzi benshi baturuka mu Rwanda, bagataramira Abanyarwanda n’inshuti zabo mu Burayi; ibi bifatwa ku ruhande rumwe nko guha aba bahanzi umwanya wo kubyaza umusaruro impano zabo, ndetse no kubereka ko bashobora kugira ibyo bunguka kandi bitabaye ngombwa ko bajya gutura mu Burayi nk’aho ari yo paradizo ku Isi.
Iki gitaramo giteganyijwe kubera mu Mujyi wa Bruxelles ku wa Gatandatu tariki ya 4 Werurwe 2017 guhera saa mbiri z’umugoroba ahitwa Birmingham Palace.
Orchestre Impala yavutse mu mwaka 1975, irakomeza kugeza mu myaka ya 1992, yongera kuba Impala zivuguruye muri Nzeri 2012, ubu ku isonga hari abaririmbyi nka Mimi La Rose na Munyanshoza Dieudonne, n’abandi bahanzi bakiri bato, aho barimo bahimba indirimbo nyinshi nshya zikunzwe mu bitaramo bitandukanye cyane cyane mu Mujyi wa Kigali.


text:
Uruhurirane rw’abanditsi aribo Nora Ephron, Billy na Meg rwashyize hanze bimwe mu bintu biranga umugore cyangwa umukobwa utinya imibonano mpuzabitsina. 1.Gusakuza cyane no kuboroga biteye ubwoba nibyo biri ku isonga 2.Gukomeza umubiri mugihe arimo gukora imibonano mpuzabitsina, aha ngo mugikorwa nyirizina ashyiramo umugaga. 3.Kuzamuka mu bushyuhe bw’umubiri nk’urwaye kuburyo wamupima ugasanga atari ubushyuhe busanzwe ahubwo byabaye nk’indwara ikomeye. 4.Ntajya yifuza ...Read More »
Kubaka Urugo
Dore Imyambarire y’abakobwa Ituma Abagabo Batekereza Imibonano Mpuzabitsina”INKURU N’AMAFOTO”
Imyambarire ya bamwe mu bagore ngo yaba ituma hari abagabo batekereza gukora imibonano mpuzabitsina ndetse ngo hari n’abagiye bishora mu busambanyi kubera ko bashotowe n’imyenda. “Nta banga ririmo rwose hari abagore bambara imyenda igaragaza ikimero cyabo rimwe na rimwe ugasanga n’imyanya y’ibanga uko iremye biragaragara wamureba ukumva urashize neza neza, hari n’igihe iyo ubona ari umuntu wakwigondera uhita umutereta yabyemera ...Read More »
Peter Kagame agiye kurushingana n’umunyamakuru Isheja Sandrine : INKURU N’AMAFOTO >>>
Nyuma y’amezi amwambitse impeta ihamya urukundo amukunda, Kagame Peter agiye gusaba no gukwa umunyamakuru Isheja Sandrine, banasezerane kwibanira nk’umugore n’umugabo, ni mu mihango y’ubukwe bwabo izaba mu mezi abiri ari imbere. Mu ijoro ryo kuwa Gatandatu tariki 5 Nzeri 2015 ubwo umunyamakuru Sandrine Isheja Butera yizihizaga isabukuru y’imyaka 27 y’amavuko, mu birori by’akataraboneka yari yateguriwe n’umukunzi we Kagame Peter, yaje ...Read More »
Dore Ibintu3 Bigaragaza Umukobwa Uryoshya Imibonano Mpuzabitsina”REBA HANO”
Ntibazakubeshye ngo abakobwa baryoshya imibonano mpuzabitsina kimwe, kuko ntibaremwe kimwe, kandi nanone abo baryohereza ntibakunda bimwe. Gusa nanone ntitwakwirengagiza ko ubumenyi n’uburambe umukobwa abifitemo bushobora kumufasha kuryoshya imibonano, kuko bitewe n’ibyo banyirasenge bamutoje cyangwa se niba yaraganiriye n’abakuze, cyangwa akaba asengera muri ya madini bigisha abakobwa gufata neza abagabo no kubasasira neza, ibi bishobora gutuma umukobwa aryoshya imibonano mpuzabitsina. Nanone ...Read More »
Producer Meddy Saleh yamaze gutandukana N’umugore babyaranye 2!!!! INKURU>>>>>
Producer Meddy Saleh umwe mu bakora amashusho y’indirimbo mu Rwanda, yaba yaratandukanye n’umugore we bari bamaze kubyarana abana babiri. Meddy Saleh ni we wakoze nyinshi mu ndirimbo z’itsinda Active nka Active Love, Tonight, Nicyo Naremewe; Yantumye na Naramukundaga za King James; Same Room ya Mani Martin,Peke Yangu ya Knowless , Velo ya Teta Diana n’izindi utabasha kurondora. Yashakanye n’uwitwa Shaddy ...Read More »
Intumwa y’Imana Ap.Bizimana Ibrahim Ngo Ibibazo afitanye N’umufasha we bakaba bagiye Gutandukana ngo yatewe Umwaku na Apotre Gitwaza!!! Soma Inkuru>>
Intumwa Bizimana Abraham  yatangaje ko intandaro y’ibibazo afite no  kuba agiye gutandukana n’umugore we Mukabadege Liliane ari amavuta Apotre Gitwaza yabimikishije. Iyi ntero yashimangiwe  mu kiganiro Apotre Bizimana Ibrahim yagiranye ni kinyamakuru dukesha iyi Inkuru Bwiza kuri uyu wa Gatatu taliki 05 Gicurasi 2016, aho yemezaga ko amavuta Gitwaza yakoresheje amusengera n’umugore we Liliane yabakururiye imivumo bakaba bagiye gutandukana. Bishop ...Read More »
Dore Ibiribwa Umugore n’umukobwa bashobora kurya mu gihe bari mihango ibabaza:INKURU>>>
Imihango ibabaza ni ikibazo gihangayikisha abagore n’abakobwa kandi na none ugasanga atari byiza ko wahora ufata ibinini bigabanya ububabare buri kwezi. Mu gihe rero ufite imihango ibabaza gerageza kurya ibi biribwa bikurikira bijye byiganza mu mafunguro yawe ya buri munsi. Kurya shokora y’umwimerere : Shokora y’umwimerere itavangiyemo ibintu byinshi ku buryo byibura iba igizwe na 70% bya cocoa ifasha mu gutuma ...Read More »
Dore Amayeri 10 Umukobwa Yakoresha Kugirango Atoshywa n’umusore “INKURU IRAMBUYE”
Mu gihe bikunze kugaragara ko abasore benshi bakunda kugusha mu mutego w’ubusambanyi abakabwa igihe baje kubasura bwa mbere, hari amayeri menshi ashobora gukoreshwa bityo umukobwa ntabe yagwa muri uwo mutego igihe atarafata icyemezo n’umukunzi we cyangwa undi wese bateganya kuzagirana gahunda yo gushing urugo. 1.Amadirishya n’inzugi bigomba kuba bikinguye.                                            Iyo umukobwa asuye umusore w’ibana bwa mbere, mu rwego rwo kwirinda ...Read More »
Ishyamba Si Ryeru Hagati Y’umunyarwenya kazi Anne Kansiime n’umugabo bamaranye imyaka itatu batabyara”INKURU IRAMBUYE”
Anne Kansiime, umunyarwenya ukomeye muri Uganda aravugwaho kuba mu bibazo by’urudaca n’umugabo we bamaranye imyaka itatu batarabona urubyaro. Mu Kwakira 2013 Anne Kansiime yashakanye na Gerald Ojok basezerana imbere y’amategeko n’imiryango bahita babana nk’umugabo n’umugore uretse ko nta bana barabyarana. Ikinyamakuru Big Eye gitangaza ko hari umwuka mubi hagati ya Anne Kansiime na Gerald Ojok ndetse ngo muri iyi minsi ...Read More »
Ubukene ngo nibwo butera kuryamana ku bahuje ibitsina!!!! Ese koko ibi nibyo?? Soma Inkuru>>
Mu Rwanda nta tegeko rihana abatinganyi, ariko nanone ntibyemewe ukurikije indangagaciro z’umuco nyarwanda. Abemera Bibiliya bo babifata nk’icyaha Imana yanga urunuka. . Bateye ukwabo kandi ntibasanzwe bitewe n’ubuzima biberamo . Bemeza ko ubusanzwe atari abatinganyi . Kwifuza kubaho neza no gukira mu gihe gito ni bimwe mu bituma baryamana na bagenzi babo bahuje ibitsina . Babanza kunywa ibiyobyabwenge mbere yo ...Read More »


text:
Uyu muhanda w’ibirometero bitandatu watangiye gukorwa mu Ugushyingo 2015, imirimo iza kurangira muri Nyakanga 2016.
Bamwe mu baturage bawukozeho baganiriye na IGIHE bavuga ko kuva barangiza imirimo yabo, hari amafaranga batahawe ndetse bakemeza byabagizeho ingaruka mu mibereho yabo.
Nyamutizi Felicien ati “Kugeza izi saha turi mu kirere ntabwo turabona amafaranga yose. Ku munsi twakoreraga igihumbi, bandimo ibihumbi 32. Aya mafaranga nari nyategerejeho imbuto, ubu twagwatirije amasinde tuyaha abantu bafite amafaranga nibo bateye imyaka. ”
Bizimana Gérase atangaza ko bahembwe igice cy’umushahara ariko ayasigaye ntibarayahabwa.
Yagize ati “Twakoze muri VUP, duca umuhanda w’ahantu kuva ku gasantere ka Gahuhwezi kugera Gishugi. Dukora imibyizi 64, aduhemba igice, Gitifu w’Umurenge yanga kuduhemba andi, atubwira ko azayaduha ikindi gihe. Bamfitiye ibihumbi 32. Nabuze ayo kugura mituweli kandi n’inzara imeze nabi.”
Aba baturage bavuga ko nyuma y’uko ikibazo cyabo cyirengagijwe n’ubuyobozi bw’Umurenge basaba ubw’Akarere ko bwagikurikirana.
Umuyobozi w’Akarere Wungirije Ushinzwe Imibereho myiza y’abaturage, Mukamana Claudette, avuga bohereje ayo mafaranga ariko ubuyobozi bw’Umurenge na Sacco bukagira uburangare.
Ati “Twabishyuye mu kwezi kwa Gatandatu, umurenge na Sacco bararangara ntibabaha amafaranga yabo, ubu tuvugana tumenye ko icyo kibazo kiriho, bagiye kubishyura. Turabibaza kuko urumva amafaranga twatanze mu kwezi kwa gatandatu bakaba batarishyurwa.”
Ni kenshi humvikanye amajwi y’abavuga ko hari amafaranga ya Leta anyerezwa muri gahunda zigenerwa abatishoboye nka VUP, akajya mu maboko ya bamwe mu bayobozi. Ibi bavuga ko bidindiza iterambere ryabo kuko Leta ishyiraho izi gahunda igamije kubakura mu bukene.


text:
Uwiteka Imana ijyana wa muntu, imushyira muri iyo ngobyi yo muri Edeni, ngo ahingire ibirimo, ayirinde –Itangiriro 2:15
Imana irema umuntu wa mbere ku isi ,yamuhaye inshingano zitandukanye. Gutegeka no gutwara ibyo mu isi byose, kwita amazina iby’Imana yaremye, n;ibindi. Imana ntiyaremye umuntu ngo yicare, atungwe gusa n’ imbuto zo mu busitani bwa Edeni. Ahubwo yamuhaye inshingano ikomeye yo gusigasira ibirimo.
Ibyagombaga kumutunga byose byari biri hafi ye muri Edeni ariko yari afite umurimo wo kuyihingira. Edeni ni cyo cyari igihugu cya Adamu. Hari nk’urugo rwe kandi ni naho yahuriraga n’Imana. Mbese rwari nk’urusengero rwe. Uko Imana yaremye Adamu , ikamuha inshingano zirimo gukora no kurinda ibiri mu ngobyi ya Edeni; Ni ko n’umuhamagaro w’ umukristo uteye: Umukristo akwiye gukorera igihugu cye, agakorera urugo rwe ni ukuvuga ntiyicwe n’ inzara cyangwa se ngo asabirize kandi akanagira umumaro mu itorero abarizwamo.
Hari abibwira ko umurimo ari igihano cyaje nyuma y’uko umuntu yakoze icyaha ; ariko si byo. Twaremewe gukora kandi tugakora uko Imana yadutegetse. Ikibazo cyaje kuvuka kuko Adamu yirengagije igice cya kabiri cy’umurimo yari ashinzwe: Imana yari yaramuhaye inshingano yo guhingira Edeni kandi akayirinda. Uburangare bwe ni bwo bwatumye ayamburwa , ayirukanwamo.
Imana yahaye Adamu umurimo, irangije imugenera n’ibimutunga biwuvuyemo. Itangiriro 2:16. Ibyo yagombaga gukora ni byo byagombaga kumutunga.
Uri umunyembaraga, utitaye ku ntege nke usanzwe ugira z’umubiri; hari akazi gaciriritse ushobora gukora kandi ukiteza imbere. Mbese niba ufite akazi cyangwa umurimo ukora, ujya utekereza ko ako kazi ukora ari umurimo wahawe n’ Imana kandi ko utagomba kukarangarana?. Gukora neza, ukuzuza inshingano wahawe ni urwego umuntu yuririraho , akazamuka mu ntera. Imigani 22:29


text:
Rusizi: Abashinzwe imirenge Sacco barasabwa kwitwararika kumafaranga y’abaturage
Nyuma y’aho ikigo cy’imari iciriritse cy’umurenge sacco Intsinzi Nzahaha cyibwe n’abakozi bacyo bakaburirwa irengero, ibindi bigo by’imirenge sacco byo muyindi mirenge birasabwa kuba maso byirinda ko amafaranga y’abaturage yakomeza kunyerezwa cyane cyane abakozi babyo birinda kwizerana kubirebana n’amafaranga . ibi byatangarijwe mu nama yahuje inzego zose zishinzwe kugenzura ibigo by’imari biciriritse by’imirenge sacco. Mu nama... Read More


text:
Saa mbiri n’igice za mugitondo z’ejo ku wa Kabiri tariki ya 15 Ugushyingo, ni bwo uyu witwa Mahoro yitabye Imana nyuma y’uko yari amaze kurohora undi mwana wari waguye mu mazi yo muri iyo ruhurura,we akananirwa kuyivamo.
Nyuma y’urupfu w’uyu mwana abaturage baturiye iyi ruhurura babwiye IGIHE ko bahangayikijishijwe cyane n’ubuzima bw’abana babo kuko ngo atari ubwa mbere hapfiriyemo umwana.
Umwe yagize ati “ Ubuyobozi nibudufashe budusanire iyi ruhurura rwose, kuko idakozwe ishobora kuzatumaraho urubyaro.”
Umuyobozi w’Akarere ka Nyarugenge Wungirije ushinzwe imibereho myiza y’abaturage, Ndayisenga Jean Marie Vianney yavuze ko iyi ruhurura igiye gusanwa mu gihe cya vuba uretse ko hategerejwe ko imvura igabanuka.
Yagize ati “ Turabizi kuko itangira kwangirika twahise twohereza abatekinisiye ngo bayikorere inyigo y’uko yasanwa ku buryo n’ubu Umujyi wa Kigali uri gushakisha amafaranga yo kuyisana mu buryo bwihuse.”
Yakomeje asaba abanturage baturiye iyo ruhurura kubuza abana kujya kuyikiniramo no kuyogamo mu gihe itarakorwa kugira ngo birinde ko hari undi wayipfiramo.


text:
Marayika w’Uwiteka aramubonekera aramubwira ati “Uwiteka ari kumwe nawe wa munyambaraga we, ugira n’ubutwari.” Abacamanza 6:12
Igihe Malayika ahamagara Gidiyoni yamwise umunyambaraga kandi w’intwari , aratangara kubera ahantu yari yibereye yumva ko Imana itamugirira icyizere kingana gutyo. Gidiyoni yatangajwe n’ibibaye atangira kwibaza icyo azakirisha Abisirayeli.
Ikindi yakurikijeho yatangiye gutanga imyirondoro kandi uwamuhamagaye ntayo yamubajije cyane ko yari amuzi kuko Imana iratuzi twese uko tumeze n’uko tubayeho mu buzima bwacu bawa buri munsi.
Hari igihe Imana ikugeraho ugatangira kuyiha amakuru yawe n’ay’umuryango nkaho utekereza ko yayobye. Ariko Imana ntiyibeshya imenya byose kandi ntabwo yakuyobeyeho.
Gidiyoni yatangiye kuvuga amazina ya se ukuntu ari umuryango w’aboroheje ndetse nawe ubwe akaba ari umuhererezi mbese yitanzeho amakuru agaragaza ko ashaka kwerekana ko atari we Imana yashakaga gutuma. Ariko burya ni wowe Imana ishaka gukoresha ntabwo yakwibeshyeho kukuzaho ibifitemo umugambi muremure cyane.
Nk’uko iyo umukoresha akugiriye icyizere akaguha akazi aguha ibyo ukeneye kugira ngo wuzuze inshingano niko n’Imana iyo iguhamagaye iguha ibyo uzakenera kugira ngo wuzuze inshingano iguhaye kandi yiyemeza kubana nawe mu bihe byose upfa kuba wahamagawe nayo.
Mu ntege nke zawe niba Imana ikugiriye icyizere ikaguha umurimo wo kuyikorera ni byiza kuyituriza ukemera gukoreshwa nayo kuko impamvu zose iba yazirebyeho kare cyane ko Imana itareba nk’abantu.
Iyo Imana iza kuba ireba nk’abantu ntiyari gutoranya Dawidi ngo imwimikire kuba umwami wa Isirayeli mu gihe hari bakuru be bamuruta ndetse no mu bigango. Ariko Imana yirengagije ibi byose ihamagara umuntu abantu batatekerezaga imuha ubwami. Hari aho byageze n’umuhanuzi Samweli ndetse na se wa Dawidi Yesaya bumva ko atari Dawidi ukwiye kwimikwa kubera amateka, ubuzima, imyaka n’ibindi bigaragara ariko Imana iberekako itareba nk’abo.
Imana ishobora kuguhamagarira kuyikorera ukumva hari abandi yagombye guhamagara, bakuruta bagutanze mu itorero ariko wibuke ko yaguhamagaye ibareba kuko ni wowe ishaka gukoresha mu gihe cyawe.
Iyo usomye ijambo ry’Imana muri Bibiliya ubona ko abantu bose Imana yagiye ihamagara ikabakoresha buri wese yari afite aho ananirirwa. Ni ukuvuga ngo uramutse ufashe umwanya wo kubarebaho bose wasanga ntawabuze kugaragaza intege nke ariko Imana yarabakoresheje kandi kugeza ubu bitwa intwari n’iyo dusomye inkuru zabo ziratwubaka.
Tuzirikane ko ikitugira intwari mu gihe cyacu ntabwo ari impano dufite dukoresha cyangwa uburyo tuzwi cyane ahubwo ni uko Imana yemera kugendana natwe ikatuyobora muri byose.
Imana iri kumwe n’umuntu wese kandi nuyemerera iragukoresha uce bugufi wemerere ubushake bwayo kuko nimubana uzahora unesha.
Nibuka umunsi umwe hari mu gitondo, narimo ntunganya...
Hari igihe umuntu agera mu bihe bikomeye akumva ko...
Umuhanzi mu ndirimbo zihimbaza Imana Simon Kabera...
Buri kintu cyose dukora kibyara imbuto kandi kigasigira...
Mu gihe hirya no hino ku isi abakristo bakomeje...


text:
Urwenya: Umusore w'umwiyemezi
Umusore w'umwiyemezi
Umusore w'umwiyemezi ngo yari afite Phd yazengere inkumi bari bicaranye mu ndege ashaka
kuyirataho,arayibwira ngo babazanye, inkumi yigiriraga amagambo make irabyanga ariko umusore arayibwira ati “ ndakubaza buri kibazo utsindwa urampa amadorari 5, nanjye icyo ntsindwa ndaguha amadorari 1000.
Inkumi iremera,umusore ati: “hari distance ingana gute hagati y'isi n'ukwezi?” inkumi
itavuze ihita ikora mu mufuka imuha amadorali atanu; umusore araseka ati “ngaho
nawe mbaza” Umukobwa ati “ni ikihe kintu cyurira urukuta gifite amaguru 3 kikarumanuka gifite 4?” umusore aratekereza wapi, akoresha internet afata ubusa,yohereza incuti ze zose z'abahanga yizera ziraheba. Hashize nk'amasaha abiri ashakisha araheba, afata amadorari 1000 ahereza ya nkumi. Arangije arayibaza ati “ko ntsinzwe bigaragara icyo kintu ni igiki?” Inkumi ihita ikora muri mu mufuka imuha amadorari 5
Shyiraho Igitekerezo!
Subscribe to: Post Comments (Atom)


text:
Gakenke:Bavumbuye umuti wica imungu bakora mu rusenda n’ivu
Muri gahunda yo guhuza ubutaka, abatuye mu Murenge wa Muzo bahisemo guhinga ibigori n’ibishyimbo ndetse n’ingano baza gukomwa mu nkokora n’imungu yigabizaga umusaruro wabo, bigira inama yo kujya babihungira bakoresheje urusenda n’ivu.
Ni agace gakonja kandi karumbuka cyane, bigatuma ibihingwa byera ku bwinshi ndetse bimwe muri byo bikera mu gihe cy’imvura nk’ibigori ndetse n’ibishyimbo. Kubona izuba ribyumisha biba ari ingorabahizi n’iyo baribonye imungu ntizibyorohera.
Ndagijimana Laurent, umuyobozi wa Koperative y’abahinzi mu Murenge wa Muzo, ni umwe mu bafashe iyambere bakora umuti gakondo wica imungu zari zaramujujubije zimuteza igihombo.
Yagize ati “Ufata inusu y’urusenda rumwe rusharira rwitwa kamurari cyangwa pilipili rukiri rubisi ukarusekura, ugafata ibiro bitatu by’ivu ryo mu ziko, ukabivangavanga hanyuma ugashyira mu bigori cyangwa ibishyimbo bitagosoye, ukabihungira, hehe no kongera kuribwa n’imungu.”
Mukanyandwi Mariane, na we avuga ko yagerageje ubu buryo gakondo bwo guhungira bukamuhira. Yagize ati “Imungu zari zaranjujubije, nezaga imifuka nk’itanu y’ibigori, imungu zikabijyamo zikabirya, nyuma y’amezi atatu nkaba nsingaranye nk’imifuka ibiri gusa. Ubu nsigaye nkoresha urusenda n’ivu imyaka yanjye ntimungwe.”
Abahinzi batandukanye bakoresha ubu buryo gakondo mu guhungira imyaka yabo, bahamya ko byabafashije guca ukubiri n’imungu zari zarabazonze, ariko kandi bakifuza ko muri uyu murenge hajyaho uburyo burambye bwo guhunika imyaka.
Umunyamabanga Nshingwabikorwa w’Umurenge wa Muzo, Evergiste Gasasa, avuga ko iki kibazo kizwi, bakaba bateganya kubaka ikusanyirizo ry’umusaruro muri uyu Murenge, bafatanyije na koperative z’abahinzi.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Imana yakwiteguriye kera nk’umushinga wayo, mbese uharanira kunguka?
‘’Uwiteka wakuremye akagukuza uhereye ukiri mu nda, kandi ari we uzajya agufasha aravuga ati “Witinya Yakobo mugaragu wanjye, Yeshuruni natoranije.’’ Yesaya 44:2
Ukurikije aya magambo Imana yabwiye Yakobo, uhita ubona ko utari uw’impanuka mu maso yayo. Imana yakuzanye ku isi, niyo muremyi wawe, uri mu bwihisho bwayo na mbere yo kuvuka, yakwiteguriye nk’umushinga, kandi burya nyir’umushinga anezezwa n’uko wunguka ukabyara indi myinshi. Ibi tubyumve mu buryo bw’Umwuka ko ukwiye kwagura ubwami bw’Imana kugeza ubwo muri wowe havamo indi mishinga myinshi, iminyago. Ikibazo cyatubajije ngo mbese uharanira ibyo? Aho ntiwahombye? Imana idutabare.
Ntabwo kuvuka kwawe ari ikosa, mbere cyangwa nyuma y’igihe. Ababyeyi bawe bashobora kutagutegurira kuko batari banazi ko ari wowe uzavukamo, ariko Imana yari ibizi yo yaraguteguriye. Ntabwo yatunguwe no kuvuka kwawe, mu by’ukuri waje yari igutegereje, kuko yari igufite mu bitekerezo byayo. Mu yandi magambo wabayeho mbere y’uko ugaragarira abantu, wabayeho mbere yo kubaho.
Wowe ubwawe uri umushinga w’Imana, ntabwo uri uw’umuntu runaka. Imana niyo nyirawo, ni nayo mpamvu ukwiye kubizirikana mu buzima bwawe bwose, ugaharanira kubyara inyungu, mbese ukunguka.
Mbere yo kuba urusoro mu nda y’ababyeyi bawe, wabanje kuba kera mu bitekerezo by’Imana. Ntabwo rero waje gutyo gusa, ahubwo uriho kuko Imana , umuremyi wawe yakuremye.
Ibintu byose birimo umubiri wawe, ibyo uzaba ushoboye, ibizakuranga, Imana yabiteguye kera ntawe ubizi. Bibiliya iravuga ngo igikanka cyanjye Imana ntiyagihishwe, ubwo naremerwaga mu rwihisho, ubwo naremesherezwaga ubwenge mu byo hasi y’isi. Nkiri urusoro amaso yawe yarandebaga, mu gitabo cyawe handitswemo iminsi yanjye yose, yategetswe itarabaho n’umwe. Zaburi 139:15-16
Imana yakuremye yabitekerejeho, iteganya n’iminsi yawe yo kubaho, aho uzavukira kugira ngo ubashe gusohoza imigambi yayo yose.
Ntiwavutse ku mpanuka, Imana yakuzanye ku isi ku bw’impamvu, ubuzima bwawe bufite igisobanuro gikomeye mu maso y’Imana, ntukinubire uko umeze, unyurwe nabyo, usabe Imana iguhishurire umugambi wayo ku buzima bwawe hano ku isi, kandi wifuza kuwubamo no gusohoza icyo yagambiriye itarakurema, kuko uri umushinga wayo, uharanire kunguka mu buryo bwose no kugira umumaro mu gihe cyawe.


text:
Rwanda | Gakenke: Kuva ku mwanya wa nyuma si impanuka ni ugukora cyane- Umuyobozi w’akarere
Umuyobozi w’akarere wungirije ushinzwe imibereho myiza, Ntakirutimana Zephyrin atangaza ko kuva ku mwanya wa nyuma atari impanuka ahubwo babikesha gukora cyane. Yemeza ka akarere kazaza mu myanya itanu ya More...
Ngoma: Abayobozi barakangurirwa gutanga service nziza
Umuyobozi w’akarere ka Ngoma wungirije ushinzwe ubukungu, Mupenzi George aratangaza ko kubahiriza ighe ari kimwe mu biranga service nziza. Ibi yabitangarije mu nama yagiranye n’abakozi bo mu mirenge More...


text:
Perina Nyiramucyo atuye mumudugudu wa Rugwagwa, Akagari ka Cyabajwa, umurenge wa Kabarondo ho mu karere ka Kayonza avuga ko ahozwa ku nkeke n’abaturanyi be b’abanyenduga ngo badashaka guturana n’abantu bavuye hanze, agaragaza kandi ko bamujujubije bagera n’ubwo barara bamutera amabuye hejuru y’inzu gusa ngo ikibazo cye yakigejeje ku buyobzi burabacyebura ariko nti bajya bahwema kumubuza amahoro
Uyu Perina Nyiramucyo yabwiye MUHABURA.rw ko iki kibazo kimaze igihe kirekire kuva yagera muri uyu(...)
Perina Nyiramucyo atuye mumudugudu wa Rugwagwa, Akagari ka Cyabajwa, umurenge wa Kabarondo ho mu karere ka Kayonza avuga ko ahozwa ku nkeke n’abaturanyi be b’abanyenduga ngo badashaka guturana n’abantu bavuye hanze, agaragaza kandi ko bamujujubije bagera n’ubwo barara bamutera amabuye hejuru y’inzu gusa ngo ikibazo cye yakigejeje ku buyobzi burabacyebura ariko nti bajya bahwema kumubuza amahoro
Uyu Perina Nyiramucyo yabwiye MUHABURA.rw ko iki kibazo kimaze igihe kirekire kuva yagera muri uyu mudugudu yakomeje kujya abuzwa amahoro n’uyu muryango aturanye nawo. Perina avuga kandi ko batangiye kujya bamutera amabuye hejuru y’inzu icyo gihe umudugudu wayoborwaga n’uwitwa Donatien Munyaneza ngo uyu mudugudu (Donatien) nawe yafatanyaga n’aba bavandimwe kurwanya uyu mukecuru.
Ati “Ubundi batangiye nkigera inaha ndabyibuka icyo gihe umudugudu wacu wayoborwaga n’uwitwa Donatien Munyaneza hanyuma ngerageza kumugezaho ikibazo cyane ariko ntiyagira ubufasha ampa ngo byibuze nawe abakangare cyangwa abihanangirize batazongera kumbuza amahoro”
“Uyu Donatien ahubwo icyo yakoraga yabatizaga umurindi akajya ababwira ati mu mwirukane agende ave muri uyu mudugudu cyangwa mukomeze mu mubze amahoro azageraho agende abavemo, ibyo byose byaranshenguraga ngakomeza kubyihanganira kuko ntakundi nari kubigenza gusa nagerageje kujya ku kagari mbibwira Gitifu araza arabiyama ubwo nkabona agahenge wenda nk’ak’icyumweru kimwe batongeye kundaza rwantambi”
Perina Nyiramucyo agaragaza akarengane akomeza gukorerwa n’aba bavandimwe cyane uwitwa iraguha n’abana be n’umugore we nibo bahora bamwibasira bakanamwoneshereza imyaka inkoko n’ihene zabo ikaza zikarya imyaka yahinze
Kuri iki kibazo umuyobozi w’akagari ka Cyabajwa bwana Nzabagamba Viateur yaduhamirije ko aho agereye muri aka kagari nawe bakimugejejeho agerageza kuganiriza aba bavandimwe ndetse hari n’amafaranga uyu mu damu aherutswe kwibwa ariko ubuyobozi bwamufashije kuyagaruza bafatanije n’ubuyobozi bw’akarere ka Kayonza.
Kuri aya mafaranga atavugwaho rumwe n’uyu mudamu ndetse n’ubuyobozi cyane ko uyu mudamu ahamya ko uwaje kuyamwiba ari igisambo cyaje mu masaha y’ijoro hanyuma akagerageza kurwana nacyo ariko kikamurusha imbaraga kiyamwambura kikayajyana.
Gusa uyu muyobozi w’aka kagari yabisobanuye muri aya magambo ati “Oya rwose arabeshya kuko umuntu avuga ngo yamwibye amafaranga ni Dasso kandi ni umusaza wifashije utajya kwiba muri ubwo buryo ahubwo igihari ni uko uyu mudamu afite ingeso yo kwinjiza abagabo mu nzu kandi ashaje rero ni muri urwo rwego n’uwo mu Dasso asanzwe ari umwinjira w’uyu mukecuru birazwi mu mudugudu”
“Uburyo yamutwayemo amafaranga ndetse si amafaranga gusa kuko icyo gihe yamutwaye n’igutiya (Ikanzu) hanyuma n’uyu mukecuru asigarana ipantaro y’uyu mugabo urumva nyine bamanje gusa n’abarwana bitewe n’uko uyu mugore yari yamwemereye kuyamuguriza nyuma akisubiraho ubwo uko byagenze ngo yisubireho ntitwabimenya cyane ko aria bantu bajya babana bakanararana kandi umudugudu wose urabizi”
Umuyobzi w’akagari ka Cyabajwa kandi akomeza ahamya ko uyu Perina Nyiramucyo nawe imico ye mu mudugudu itari shyashya n’ubwo bari kugerageza kurebera hamwe ipfundo ry’ibyo byose nk’ubuyobozi.
Ubwo Abadepite basuraga akarere ka Kayonza mu ntangiro z’ukwezi kwa Nzeri bagaragaje ko inzego z’ibanze zigifite imbaraga nkeya mu gukemura ibibazo by’abaturage yewe n’ibyo bakemuye ntibabikurikirane ngo bamenye amaherezo yabyo ugasanga rero abaturage babirenganiramo.
Ubuyobozi bw’inzego z’ibanze bukomeza bushyirwa mu majwi ku kuba intandaro yo kudindiza gahunda ya Leta yo gukuraho burundu ibibazo bijyane n’amakimbirane mu miryango ibi bigaragazwa kandi n’ibibazo by’abaturage bitajya birangira aho usanga ibyinshi bigombera gutegereza Perezida wa Repubulika Paul Kagame kugirango bibashe gukemuka.
Yanditswe na Akayezu Jean de Dieu/MUHABURA.rw


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
mardi 28 décembre 2010
Tanga ibitekerezo
Ukoresheje ahanditse ngo commentaire, ushobora kugira icyo uvuga ku byanditswe. Watanga igitekerezo ku migendekere myiza y'urubuga, ndetse ubishatse nawe watwoherereza article tukayishyiraho(aha byadufasha utwoherereje na source y'igitekerezo cyawe). Wakoresha iranzinejo@gmail.com cg se iranzinone@yahoo.fr. Urakoze cyane gusura urubuga, uzagaruke.
Inscription à : Publier les commentaires (Atom)


text:
Ababyeyi batangaza ibi ni abafite abana bavutse batagejeje igihe, bari kwitabwaho mu bitaro bya Kirehe ahari iyo serivisi. Imaze amezi ane igeze muri ibyo bitaro.
Nyirahategekimana Liberatha agira ati “Sinarinzi ko umwana wanjye wavutse igihe kitageze yabaho.
Ndetse nanjye uko nari meze nkimara kubyara narihebye nzi ko ntazakira ariko abaganga bakomeje kudukurikirana narakize n’umwana wanjye atangiye gukira nubwo akiri mu byuma bimufasha.”
Mukarusine Léocadie we avuga ko nyuma yo kubyara umwana w’amezi atandatu, yishimira uburyo umwana we yitaweho.
Agira ati “Uyu mwana namubyariye mu rugo kuko inda yamfashe ngira ngo ni inzoka zisanzwe,sinatekerezaga ko ku mezi atandatu umwana yavuka.
Ndashima abaganga,nageze hano mu bitaro nakirwa neza umwana bamushyira mu byuma,ndabona atangiye kugarura ubuzima,abaganga baramfasha kandi bambwira ko umwana azakira.”
Serivise ya Néonatologie yakira abana bagera kuri 30 bavutse bafite ibibazo. Bakirirwa mu byumba binyuranye bitewe n’ibibazo bafite.
Hari ibyumba byahariwe abana bafite munsi y’ikiro n’amagarama200. Abo bashyirwa mu byuma bibongerera ubushyuhe.
Abana bakomeza kwitabwaho, bagera ku kilo n’amagarama 200 bakimurirwa mu cyumba aho biba ngombwa ko bashyirwa mu gituza cyababyeyi babo mu kubongerera ubushyuhe.
Dr Ngamije Patient, umuyobozi w’ibitaro bya Kirehe avuga ko “Néonatologie” mu bitaro bya Kirehe igeze ku rwego rushimishije mu gukumira imfu z’abana bavuka batagejeje igihe kuko nta bana bagipfa kuva aho iyo serivise iziye.
Avuga ko hashinzwe ikigo cyunganira Neonatologie cyitwa PDC (Pediatric Developmental Clinic) gishinzwe gukurikirana abana bavuye muri serivisi ya Néonatologie kugira
Agira ati “Abo bana tubatangaho byinshi kugira ngo babeho ariko bagahura n’ibibazo byo kutitabwaho neza iwabo mu miryango.
Niyo mpamvu twashinze PDC, izakurikirana abana bava hano mu bitaro, igasuzuma ubuzima bwabo iwabo mu miryango kugira ngo bakure neza.”
Avuga ko kuri ubu “Neonatologie” yita ku bana 137 nyuma y’amezi ane gusa itangijwe. Hakaba higwa uburyo icyo kigo cya PDC cyagezwa no mu bigo nderabuzima.


text:
Umwanditsi w’ibitabo Nabeel Qureshi akaba akunze no kugaragara mu biganiro mpuzamahanga, wananditse igitabo cyakunzwe cyane aho yavugaga ati ‘’Mu gihe nashakaga Allah nahuye na Yesu,’’ mu gitabo cye gishya yasabye abakristo gukunda aba Isilamu nubwo bahora bashaka kubica.
Ibi abivuze nyuma y’aho hamenyekaniye urupfu rw’uwitwa Asad Shah wishwe azira kugaragariza urukundo abakristo na Salah Farah wishwe azira gukingira ikibaba abakristo mu bitero by’intagondwa z’Aba Isilamu mu cyo bita intambara ntagatifu. Avuga ko ibi bihamagarira buri mukristo kureka urwango rwose yagirira bene aba bantu ahubwo imitima yabo ikuzuramo urukundo.
Nabeel Qureshi avuga ko igisubizo kuri izi ntambara z’aba Isilamu ari ukubakunda, ati ‘’abakristo bashobora gukomeza gukunda aba Isilamu nubwo bamwe muri bo bagerageza kubamaraho.’’
Mu gitabo cye giheruka yise « Answering Jihad: A Better Way Forward » asobanura neza Isilamu n’abayoboke bayo. Ati ‘’ iki ni igitabo kigenewe umuntu wese. Ni ukuvuga uwumvise bavuga Isilamu mu itangazamakuru cyangwa undi wumvise induru hagati y’abanyapolitiki basaba ko aba Isalamu bahezwa mu bihugu byabo kimwe n’abandi baba bavuga ko ibiba byose ntaho bihuriye n’idini ya Isilamu. Ibi byose turabyumva birimo urujijo rwinshi n’umucyo udahagije.’’
Kuri Nabeel ngo asanga iki kibazo abantu muri rusange n’abanyapolitiki batacyumva neza kuko batakirebera mu isura yacyo muri rusange ahubwo bakirebera mu bice runaka byacyo.
Kuri ubu hirya no hino ku isi haravugwa itotezwa rikataje rikorerwa abakristo cyane mu bihugu byiganjemo abayoboke b’idini ya Isilamu. Ibi bikaba bituma umwuka urushaho kuba mubi hagati y’abakristo n’aba Isilamu.


text:
Imana ishaka ko tunezerererwa ubuzima iduha buri munsi,ibyanditswe bigaragaza ko icyatumye Yesu Kristo adupfira kwari ukugirango tugire kandi tubone ubungingo bwinshi. Yohana 10:10.
Abantu benshi bavuga ko bizera Imana ariko bagasa naho batigeze bamenya ko Yesu Kristo yaje kugira ngo banezererwe ubuzima muri we kuko ari we nzira y’ukuri n’ubugingo.
Ibanga mu kugira ubugingo bwuzuye kandi bwinshi muri Yesu Kristo,ni uko uhitamo kubaho mu buntu bw’Imana biciye mu kwizera kuko Ubuntu bw’Imana ni imbaraga zidushoboza gukora ibyo twifuza gukora byose mu buzima bwacu.
Iyo twiringiye imbaraga zacu bwite tukifuza kugira icyo dukora dukoresheje imbaraga zacu twirengagije Imana, nibwo duhora twisanga mu makosa no gutsindwa mu byo dukora byose bigatuma tutabasha kwishimira ubuzima muri Yesu Kristo. Ariko iyo twegamiye ku Mana mu byo dukora byose,nibwo twibera mu karuhuko Imana itanga kandi tukishimira ubuzima muri byose tutitaye kubyo umuntu yaba arimo gucamo byose.
Ikintu umuntu wese wizera Yesu Kristo akwiye kumenya ni uko Yesu Kristo yatumye tuba abafatanyabikorwa n’Imana,ifite uruhare mu byo iduhamagarira gukora kandi natwe dufite urwacu ruhare tugomba gukora.
Iyo tudakoze uruhare rwacu ahubwo ugasanga turi gukora ibyo yo igomba gukora,biratunaniza ndetse tukuzura ubwoba kuko tuba turi gukora ibintu bitari ibyacu bityo ugasanga nta munezero n’amahoro tubiboneyemo. Ibyo nibyo bitubaho igihe cyose dutekereza ko Imana idukeneyeho ubufasha kandi Yo yihagije muri byose.
Imana ihora iri kumwe natwe ibihe byose kandi itugenera Ubuntu budukwiriye buri munsi mu byo twifuza gukora mu buzima. Biragukwiriye ko wizera by’ukuri urukundo rw’Imana iy’umunsi kugira ngo ubashe gukora ibyo wifuza byiza kandi umwegurire byose kugira ngo nugera aho wumva bikurenze,unaniwe utabishoboye ,Imana igushoboze kandi ikuruhure!